**1 BANTOTILA, LUZINGU YA SALOMO**

**Leso 1. Adonia salaka rebelio, Salomo yingaka Davidi na Kimfumu 1 Bantotila 1 :5-53**

Lulendo ke nata mambu mingi ya mbi. Bingana 13 :10

**Leso 2. Salomo lombaka Nzambi kupesa yandi mayele kuyala mbote. 1 Bantotila 3 :1-15, 2 Bansangu
1 :7-13**

Beto lomba na Nzambi mambu ya ke pesa Yandi kiese.
1 Yoane 5 :14

Yakobo 1 :5

**Leso 3. Nzambi pesaka Salomo mayele kuzenga makambu ya mpasi. 1 Bantotila 3 :16-28**

Beto sosa ti landa mayele ya Nzambi.
1 Korinto 2 :5

**Leso 4. Nzambi pesaka Salomo bimvwama ti ngolo ti mayele ya kuluta. 1 Bantotila 4 :1-34, 2 Bansangu 1 :14-17, 2 Bansangu 9 :11-28, Intro na Mukanda ya Bingana**

Beto kudipesa na Nzambi. Yandi ta nungisa beto.
Bankunga 37 :5

**Leso 5. Salomo sonikaka mayele na yandi na mukanda sambu na beto. Mukanda ya Bingana**

Beto sala ngolo na yonso Nzambi pesa beto ya kusala.
Bingana 10 :4, 12 :11, 12 :24, 13 :4, 13 :11, 14 :23, 19 :24, 20 :4, 22 :13, 24 :30-34, 26 :13-16, 28 :19

**Leso 6. Salomo tungaka Nzo-Nzambi ya nene. 1 Bantotila 5-6, 2 Bansangu 2-5:1**

Beto samba Nzambi na kimvuka ti bakwikidi ya nkaka.
Bankunga 34 :4

**Leso 7. Salomo kotisaka Sanduku ya Nzambi na Nzo-Nzambi ti tulaka Nzo yina na maboko na Yandi, yo kuma nzo ya bisambu sambu na bantu ya bansi yonso. 1 Bantotila 8, 2 Bansangu 5 :2-- 7 :22**

Beto samba Nzambi na kikesa sambu beto zaba nde Yandi ke ndima bisambu ya bantu ya bansi yonso ya sosa Yandi.
Marko 11 :17a

**Leso 8. Salomo tulaka kimfumu ya Nzambi na ntwala ya kimfumu na yandi mosi. 1 Bantotila 7 :1-12 , 2 Bansangu 8**

Beto sosa Kimfumu ya Nzambi ntete na ntwala ya mambu yonso ya nkaka.
Matayo 6 :33

**Leso 9 Ntotila-nkento ya nsi Saba monaka lukumu ti mayele ya Salomo. 1 Bantotila 10 :1-13,
2 Bansangu 9 :1-12**

Beto tula ntima na Nzambi. Yandi nungisa beto bonso kele lukanu na Yandi.
1 Piere 5 :6

**Leso 10 Bankento ya Salomo bendaka ntima na yandi kuvudisa Nzambi. 1 Bantotila 11 :1-13**

Beto sosa mukwikidi ya kieleka na makambu ya luzolo ti mariage.
2 Korinto 6 :14

**Leso 11 Bamariage ti bampani natilaka Salomo mpasi ti mawa. 1 Bantotila 11 :14-40, Mukanda ya Longi**

Beto sosa mukwikidi ya kieleka na makambu ya luzolo ti mariage.
2 Korinto 6 :14 diaka

**Leso 12 Salomo kufwaka. Luzingu ya Salomo ke songa beto nki ? 1 Bantotila 11 :41-43, 2 Bansangu
9 :29-31, Mikanda ya Bingana, Kitoko ti Longi**

Beto landa Nzambi kaka. Bantu ya nkaka benda beto ve kubika nzila ya Nzambi
Yoane 8 :31

**Leso 13 Roboami buyaka conseye ya bambuta, ebuna kimfumu kabanaka. 1 Bantotila 12,
2 Bansangu 10**

Beto sosa conseye ya bantu ya mayele ti ya kinzambi. Beto kuwa ve konso konseye ya mpamba-mpamba.
Bingana 1 :5

**Kulonga mikanda ya histoire ti ya poesie**

**1 BANTOTILA, LUZINGU YA SALOMO**

**Leso 1. Adonia salaka rebelio, Salomo yingaka Davidi na Kimfumu
( 1 Bantotila 1 :5-53 )**

**I. Kusadisa moniteur ya kuyilama--**

**Kikuma :** Kutina lulendo, sambu yo ke nata mambu mingi ya mbi.

**🎔 Verse ya kubambuka :**  *Bingana 13 :10
Lulendo, kisalu na yo kaka kusosa makelele.*

**Bankunga :**

**O LUVUNU (Lulendo) YAMBULA**O Lulendo ! (O Lulendo) O, Lulendo Yambula ! (O Lulendo…)
O Lulendo ! (O Lulendo) O, Lulendo Yambula !

**MO’ TA KWISA NA NZAMBI NA LULENDO VE**(It Ain’t Gonna Rain No More)

Mo’ ta kwisa na Nzambi na lulendo ve
Mo’ ta kwisa na lulendo ve
Mo’ ta kudikulumusa na ntwala n’Yandi
Mo’ ta kwisa na lulendo ve.

***Mvutu :***
Sambu Yandi kele Nzambi
Mo’ ke Nzambi ve.
Kele Yandi me salaka mono ! >

**II. Revision**

Ntangu beto yantika mukanda ya 1 Bantotila, Mfumu to Ntotila Davidi me nuna. Yandi kele penepene na nsuka ya moyo na yandi.

**III. Kulonga Leso Yai na Bana**

**🡺 Kuyantika leso :**

Mbala mingi na kati ya fami, papa ti mama ta meka kupesa ndambu ya konso mwana.
Kansi kana papa kele ntotila to mfumu, yandi lenda pesa kimfumu na mwana mosi kaka. Yo lenda vanda mwana ya kubutuka ntete, to yo lenda vanda mwana ya yandi me sola, to mwana ya Nzambi me sola. Mwana yina ta vanda ntotila to mfumu na nima ya papa.

Ntotila Davidi vandaka na bana ya bakala mingi, kansi yandi me songa bo dezia nde na nima na yandi, Salomo ta yala bonso ntotila. Salomo ta vanda mfumu.

**🕸 Leso ya Bible (Developpement) na
bandambu 5 :**

**1.A Mwana ya Davidi Adonia salaka rebelio sambu yandi kuma mfumu. 1 Bantotila 1 :5-10**

**🕮 Tangila bana :**

*5-6 … Adonia…sumbaka bapusupusu ti bampunda …yandi bakaka mpi bantu makumi tanu na kwenda na ntwala na yandi. Yandi … kumaka* ***kudikumisa*** *nde : “****Mono*** *muntu ta vanda ntotila.”…*

*7 Adonia wakanaka ti mfumu ya basoda Yoabi… ti nganga-Nzambi Abiatare na mpila nde bo kusadisa yandi….*

*8 Kansi nganga-Nzambi Sidoki, mfumu ya basoda Benaya,…profete Natani…ti basoda yina vandaka kukengila ntotila Davidi, bo ndimaka ve ngindu ya Adonia.*

*9 Kilumbu mosi, Adonia sadisaka fete …Yandi bingaka bampangi na yandi yonso ya babakala, bana ya ntotila Davidi, ti bambuta yonso yina vandaka kusadila ntotila…*

*10 kansi yandi bingaka ve profete Natani… to basoda yina vandaka kukengila ntotila, to mpangi na yandi Salomo.*

**? Yula :**

Niveau prescolaire—

* Adonia bingaka bantu kukwisa na nki ?
(Na fete na yandi)

Niveau primaire—

* Keti Adonia bendaka bantu yonso kutula yandi ntotila, to ndambu ya bantu?
(Bantu yonso ve. Yandi bingaka ve profete Natani, to basoda ya ntotila, to mpangi na yandi Salomo.)

Niveau secondaire—

* Adonia salaka nki sambu na kuyilama kudikumisa bonso ntotila ?
(Yandi sumbaka bapusupusu ti bampunda. Yandi bendaka bantu kukota na lukanu na yandi. Ata bantu ya influence bonso nganga-Nzambi mosi, yandi bendaka.)

**🙒 Sala bageste :**

Bana sala geste bonso bo ke binga bantu kukwisa na fete. Na nima, bo sala geste bonso bo ke dia bima ya mbote na fete.

**🗣 Yimba/kina :**

Adonia zolaka kuyinga Davidi,
Kukuma ntotila.

**1.B Profete Natani zabisaka Mfumu Davidi na mpila mosi ya mayele. 1 Bantotila 1 :11-27**

**🕮 Tangila bana :**

*11 Ntangu yai, profete Natani kwendaka kuyula Batsheba mama ya Salomo nde : « Keti nge me wa ve nde Adonia… me* ***kuditula ntotila yandi mosi****?*

*12-14 …. Kwenda nswalu na ntotila Davidi ; yula yandi nde …. Nki mutindu Adonia me kuma ntotila ?’ » Natani tubaka diaka nde : « Ntangu nge ta vanda ke solula na ntotila, mono mpi ta kwisa… »*

*15-16 Ebuna Batsheba kwendaka kutala ntotila .… Batsheba fukamaka …ebuna ntotila yulaka yandi nde : « Nki nge zola ? »*

*17-18 Yandi tubaka nde : « Mfumu, nge zengaka na meso na mono na zina ya Mfumu Nzambi…nde mwana na mono Salomo muntu ta bika kubaka kimfumu na nge. Kansi awa ya beto ke tuba, Adonia me kuma ntotila...*

*19 Yandi me sadisa fete ya nene ya yandi… Yandi me binga bana yonso ya nge…, nganga-Nzambi Abiatare… ti mfumu ya basoda Yoabi … kansi yandi me binga ve mwana na nge Salomo.*

*20 Ntangu yai mfumu, bantu yonso ya Israel ke vingila kaka nge na kusonga bo nki mwana na nge ta bika kuyinga nge na kimfumu.*

*22-24 Batsheba vandaka ke tuba kaka ntangu… Natani kwisaka kukota… yandi tubaka nde : « Mfumu, keti nge muntu tubaka nde Adonia muntu ta yinga nge na kimfumu ?*

*25 Bubu yai yandi me… (sadisa) fete ya yandi. Yandi me binga bana na nge yonso … na fete yango. Sesepi yai bo ke sala fete ti yandi, bo ke tula mpi milolo nde : ‘Luzingu ya nda na ntotila Adonia ! »*

*26-27 Kansi mono, ti nganga-Nzambi Sadoki… ti mwana na nge Salomo, yandi bingaka beto ve. Mfumu, keti nge me ndima mambu yai yonso…? »*

**? Yula :**

**Niveau Prescolaire—**

* Bo ke sosa kuzenga nki—Nki bo ta dia, to Nani ta kuma ntotila ?
(Nani ta kuma ntotila)

 **Niveau Primaire—**

* Nani kwisaka na Ntotila Davidi kuyula yandi mambu ya Adonia ?
 (Bathsheba ti profete Natan)
* Bo ke sosa nde Davidi kutuba nki ?
(Nde yandi tuba mbala mosi nani ta yinga yandi. kukuma ntotila na nima na yandi)

**Niveau Secondaire—**

* Nki na histoire yai ke songa dezia nde Adonia zaba mbote nde Davidi me tula yandi ntotila ve, kansi nde yandi ke meka kuyiba kimfumu ?
(Mpila yandi sala na kinsweki, yandi binga ve bantu yonso, yandi sala ve na kimvuka ti tata na yandi)

**🙒 Sala bageste :**

Bana sala bageste bonso bo ke yula ntotila Davidi, « Keti nge me tuba ? »

**🗣 Yimba/kina :**

“Mfumu, keti nge me tuba
 Adonia ta vanda mfumu ? »

**1.C Davidi salaka lukanu kutula Salomo Mfumu nswalu. 1 Bantotila 1 :28-35**

**🕮 Tangila bana :**

*29-30 …ebuna Davidi tubaka nde : «Bathsheba, mono ke zenga na meso ya Mfumu Nzambi…nde bubu yai mono ke lungisa mambu ya mono tubaka na nge .… nde mwana na nge Salomo ta bika kuyinga mono na kimfumu. »*

*32-34 Ntangu yai, Davidi bingaka Sadoki (ti) Natani....yandi tubaka na bo nde : « Beno… tula mwana na mono Salomo na zulu ya mpunda na mono moso…Sadoki ti Natani ta tula yandi mafuta na ntu sambu na kusonga nde yandi me kuma ntotila... Na nima, beno bula mpungi, beno tuba na ndinga ya ngolo nde : ‘Luzingu ya nda na ntotila Salomo !”*

*35 Beno kwisa kulanda yandi tii awa ntangu* ***yandi ke kwisa kuvanda na zulu ya kiti na mono ya kimfumu****. Yandi ta yinga mono na kimfumu, sambu yandi muntu ya mono me solaka na kuvanda ntotila...”*

**? Yula :**

**Niveau prescolaire—**

* Nani ta vanda ntotila na nima ya Davidi ? Yo kele ve Adonia, kansi yo kele nani ?
(Mwana na yandi Salomo)

**Niveau primaire—**

* Nki promesse Davidi salaka na Bathsheba ?
(Mwana na yandi Salomo ta yinga yandi na kimfumu)

**Niveau secondaire—**

* Bo salaka nki kidimbu kusonga nde Nzambi me ndima Salomo kuvanda ntotila ?
(Bo tulaka yandi mafuta na ntu)

**🙒 Sala bageste :**

Bana sala bageste bonso bo ke tula muntu na zulu ya mpunda, bo ke tula yandi mafuta na ntu.

**🗣 Yimba/kina :**

Beno tula Salomo
 Na mpunda na mono
 Beno tula Salomo
 Mafuta na ntu
 Beno tuba Salomo
 Me kuma Mfumu.

**1.F Bo tulaka Salomo Mfumu ti makelele mingi. 1 Bantotila 1 :38-40**

**🕮 Tangila bana :**

*38-39 Ebuna Sadoki (ti) Natani …bo tulaka Salomo na zulu ya mpunda ya ntotila Davidi…Nganga-Nzambi Sadoki bakaka mafuta-olive ya yandi bakaka na nzo ya Nzambi ya ntenta, yandi tulaka yo Salomo na ntu. Bantu bulaka mpungi, ebuna bo yonso tubaka na ndinga ya ngolo nde : « Luzingu ya nde na ntotila Salomo ! »*

*40 Na nima bo yonso vutukaka ti yandi na Yeruzalemi ; bo tulaka milolo ya kiese ti kubula bampungi ti kutula makelele mingi, yo nikisaka ntoto.*

**? Yula :**

**Niveau prescolaire—**

* Ntangu Salomo kumaka ntotila, bo zodilaka yandi luzingu ya nkufi to ya nda ?
(Ya ndaa)

**Niveau primaire—**

* Sambu na nki bo salaka makelele
mingi ?

(Sambu Salomo me kuma ntotila)

**Niveau secondaire—**

* Sambu na nki nge banza bo zolaka kusala makelele mingi ?
(Baraiso zole—1) Kiese sambu Salomo me kuma ntotila, ti 2) Kusonga bantu ya landaka Adonia nde yandi ta vanda ntotila ve.)

**🙒 Sala bageste :**

Kana bana lenda sala yo na mpila nde yo derange ve bantu ya nkaka, bo lenda boka, tula milolo, sala bonso bo ke bula bampungi, ti sala makelele mingi ya kiese bonso bo me tula mfumu ya mpa ti bo ke na kiese na yo.

**🗣 Yimba/kina :**

Luzingu ya nda na Mfumu Salomo !

**1.G Bantu ya landaka Adonia bakisaka, ebuna bo tinaka. 1 Bantotila 1 :41-53**

 **🕮 Tangila bana :**

*41… Adonia ti bantu na yandi,… bo waka makelele yina. Ntangu Yoabi waka mpungi ke dila, yandi yulaka nde : “Nki makelele yina mingi…?”*

*42-43 ….(Muntu)… kwisaka kukuma….Yandi tubaka nde : “….Ntotila Davidi me tula Salomo na kuyinga yandi na kimfumu.*

*44-46 Yandi tindaka Sadoki (ti) Natani … na kutula Salomo na zulu ya mpunda na yandi mosi, ti ku…tula yandi mafuta na ntu sambu na kusonga nde yandi me kuma ntotila. Na nima, bo me kwisa kuvutuka na bwala ti milolo ya kiese, ebuna bantu yonso ke tula makelele ….yo yina ya nge ke wa. Salomo kele ntotila ntangu yai.*

*47-48 … bantu na yandi ya kisalu me kwenda… kutuba nde : ‘Mbote Nzambi… kukumisa Salomo ntotila ya nene kuluta nge, ebuna kimfumu na yandi mpi kuluta kimfumu na nge ! » Ntangu yai, ntotila Davidi me …samba …nde : ‘Mersi na Mfumu Nzambi… sambu Yandi me pesa muntu na kuyinga mono na kimfumu, ebuna mono mpi me mona yo na meso na mono.’ »*

*49 Ntangu yai, bantu yonso ya Adonia … boma simbaka bo ; bo yonso telamaka, bo tina-tinaka konso muntu na nzila na yandi.*

*50 Adonia mpi, boma simbaka yandi sambu na Salomo ; yandi kwendaka ntinu na Nzo-Nzambi ya ntenta, yandi simbaka bibongo ya mesa-kimenga, (kidimbu nde yandi vandaka kulomba nkenda).*

*51 Ntotila Salomo waka nde Adonia…me tuba nde : « Mono ke katuka awa ve tii kuna ntotila Salomo kuzenga nde yandi ta fwa mono ve. »*

*52-53 Salomo vutulaka nde : « Kana yandi kudisonga muntu ya mbote, mono ta sala yandi kima ve ;kansi kana yandi kumonika muntu ya mbi, yandi ta fwa. » Salomo tubaka na yandi nde : « Vutuka na nzo na nge. »*

**? Yula :**

**Niveau Prescolaire—**

* Na nsuka ya histoire, nani kumaka ntotila ya kieleka ?
(Salomo)

**Niveau Primaire—**

* Nki makambu bebisaka fete ya Adonia?
(Bo waka makelele ya bampungi ti kudila ya bantu ya songaka nde Salomo me kuma ntotila.)

**Niveau Secondaire—**

* Sambu na nki Adonia kwendaka na nzo-Nzambi ti simbaka bibongo ya mesa-kimenga ?

(Yo vandaka kidimbu ya kusonga nde yandi vandaka kulomba nkenda.)

**🙒 Sala bageste :**

Bana sala bageste bonso bo kele na fete ya Adonia, bo kuwa nde Salomo me kuma mfumu, bo tina na boma ya ngolo.

**🗣 Yimba/kina :**

Beto vutuka na banzo na beto.
Adonia ta vanda mfumu ve.

**>|< Kumanisa Leso :**

Adonia salaka lulendo kuyindula nde yandi lenda simba kimfumu na kingolo-ngolo. Lulenda yina nataka yandi nsoni ti mpasi.

**🎔 Verse ya kulonguka :**

*Bingana 13 :10 Lulendo, kisalu na yo kaka kusosa makelele…*

**🖑 Devoir :**

Bana, beto tina mambu yonso ya lulendo. Mbaimbai yo nata beto na nzila mosi ya mbi.

**✞ Kubinga bana kukwisa na Yesu :**

Kansi nge, mbala ya nkaka nge zaba Yesu ntete ve. Kana nge zaba Yesu ve, nge ta vanda ve na ngolo ya kutina masumu bonso lulendo to masumu ya nkaka. Nge ke na mfunu na Yandi kupesa nge ngolo, kuchanger ntima na nge, kupesa nge nzala kusala yina ya kele mbote.

Beto yonso kele na makambu ya nene ti Nzambi sambu beto me sala ve yina ya ke pesa Yandi kiese. Kansi Nzambi ke zola beto. Yandi tindaka Mwana na Yandi Yesu Kristo. Yesu fwaka na zulu ya kulunsi sambu na kufuta mfuka ya masumu yonso na beto. Yandi telamaka na lufwa. Kana nge ta balula ntima bubuyai ti tula kivuvu na Yandi kaka, Yandi ta gulusa nge. Kana binga zina na Yandi ti songa Yandi ntima na nge. Kana nge zola beto kusadisa nge na mambu yina, nge lenda bikala na nima ya ecodim ti beto ta kwisa kusamba ti nge.

**==NSUKA YA LESO 1**

**LESO 2 Salomo lombaka Nzambi kupesa yandi mayele kuyala mbote.
( 1 Bantotila 3 :1-15,
2 Bansangu 1 :7-13 )**

**I. Kusadisa moniteur ya kuyilama--**

**Kikuma :**

Beto lomba na Nzambi mambu ya ke pesa Yandi kiese.

**🎔 Verse ya kubambuka :**

*Beto ke na kikesa na kutelama na meso ya Nzambi sambu, kana beto ke lomba konso kima bonso kele luzolo na Yandi, beto zaba mbote nde Yandi ke wila beto. 1 Yoane 5 :14*

**Nkunga :**

**NZAMBI KUWA NA SUKA**(God Answers Prayer in the Morning)

Nzambi na mono ta kuwa
Konso ntangu mono samba
Ata n’ suka, Ata mpimpa,
Nzambi ata kuwa!

**Mvutu:**Nzambi kuwa na-a su-uka
Nzambi kuwa na mi-idi
Nzambi kuwa na nkokila
Konso ntangu beto samba !

Nzambi na mono ta pe-e-sa
Bima yonso Ya’ mona mbote
Ata mingi, ata fioti,
Mo’ tula Yandi ntima !

**II. Revision**

* Na leso me luta, beto monaka nde Ntotila Davidi vandaka penepene na kufwa. Davidi me sila nde mwana na yandi kuyinga yandi fweti vanda Salomo.

Kansi nani mwana na yandi mekaka kusimba kimfumu ? (Ee, Adonia.) Ntangu Davidi waka yo, yandi tindaka nswalu kutula Salomo mfumu. Bantu ya landaka Adonia vandaka kudia fete na yandi. Ntangu yina, bo wakaka makelele. Bantu songaka bo nde Davidi me tula Salomo mfumu. Bo waka nsoni. Bo panzanaka. Salomo kumaka ntotila. Ntama ve, Nzambi bakaka moyo ya Davidi.

**III. Kulonga Leso Yai na Bana**

**🡺 Kuyantika leso :**

Kana nge monaka mvwama mosi, ti yandi songaka nge nde, « Lomba mono konso kima nge zola, » nge zola kulomba nki ? Velo ? Moto ? Bourse ya kumanisa nzo-nkanda yonso ? Bilele ya kitoko? Madia ya mbote ? Mbongo ? Nzo ya nene ?

Bubuyai beto ke mona nde Nzambi kwisaka na Salomo na nima yandi me kuma Mfumu to Ntotila. Kuwa mbote mpila Nzambi tubaka na Salomo, ti yindula nki nge zolaka kusala kana nge vandaka yandi.

**🕸 Leso ya Bible (Developpement) na
bandambu 4 :**

**2.1 Salomo zolaka ti landaka Nzambi.
1 Bantotila 3 :3-4**

**🕮 Tangila bana :**

*3 Salomo vandaka kuzola Mfumu Nzambi mingi. Yandi landaka bansiku …*

*4 Kilumbu mosi, Salomo kwendaka …na kupesa makabu ya kimenga…*

**? Yula :**

**Niveau Prescolaire—**

* Keti Salomo zolaka Mfumu Nzambi ?
(Ee, yandi zolaka Nzambi mingi.)

**Niveau Primaire—**

* Salomo kwendaka kupesa nki ?
(Makabu na Nzambi)

**Niveau Secondaire—**

* Nzambi muntu pesaka bansiku na bantu na Yandi. Keti nge bambuka Nzambi pesaka yo na nani ?
(Na Moise, bamvula mingi na ntwala ya Salomo)

**🙒 Sala bageste :**

Makabu ya kimenga vandaka mbisi. Bana yonso sala geste bonso bo ke twadisa mbisi ya bo ta pesa makabu na Nzambi.

**🗣 Yimba/kina :**

Salomo zolaka Nzambi mingi.

Yandi kwendaka kupes makabu.

**2.2 Salomo monaka Nzambi na ndosi. Nzambi songaka yandi kulomba nki yandi zolaka. 1 Bantotila 3 :5**

**🕮 Tangila bana :**

*5 Kilumbu yo yina, na mpimpa Mfumu Nzambi kwisaka kumonika na yandi na ndosi. Yandi yulaka yandi nde : « Nki nge zola Mono pesa nge ? »*

**? Yula :**

**Niveau Prescolaire—**

* Nzambi kwisaka na Salomo na mwini to na mpimpa ?
(Na mpimpa, na ndosi)

**Niveau Primaire—**

* Nki kestio Nzambi yulaka Salomo ?
(Nki nge zola Mono pesa nge ?)

**Niveau Secondaire—**

* Nki limite Nzambi tulaka na mambu ya Salomo lenda yula Yandi ?
(Limite vandaka ve. Yandi lenda lomba Nzambi konso kima yandi zolaka.)

**🙒 Sala bageste :**

Zole, zole, bana sala mwa-theatre. Mosi sala bonso Nzambi ti mosi bonso Salomo.

**🗣 Yimba/kina :**

Nki nge zola Mono kupesa nge ?
Nzambi yulaka Salomo.

**2.3 Salomo lombaka Nzambi kupesa yandi mayele sambu yandi kuyala bantu na Yandi mbote. 1 Bantotila 3 :6-9**

**🕮 Tangila bana :**

*6 Salomo vutulaka nde :*

*7 Mfumu Nzambi, Nzambi na mono, Nge me tula mono…ntotila na kisika ya tata na mono, kansi mono kele leki, mono zaba ve mutindu ya kuyala bantu.*

*9 Yo yina Mfumu, pesa mono mayele ya mono ke na yo mfunu na kuyala bantu na nge na nzila mosi ya mbote ti ya kieleka.*

**? Yula :**

**Niveau Prescolaire—**

* Salomo lombaka Nzambi, « Pesa mono nki ? »
(Mayele kuyala bantu)

**Niveau Primaire—**

* Salomo monaka nde yandi vandaka bonso nani ?
(Leki ya zabaka kuyala bantu ve.)

**Niveau Secondaire—**

* Nki mutindu Salomo zolaka kuyala bantu ya Nzambi ?
(Na nzila ya mbote ti ya kieleka)

**🙒 Sala bageste :**

Bana yonso sala geste bonso bo kele kusamba Nzambi.

**🗣 Yimba/kina :**

Salomo lombaka Nzambi
Kupesa yandi mayele.
Mayele na kuyala
bantu ya Nzambi.

**2.4 Mpila yandi lombaka pesaka Nzambi kiese. Yo yina, Nzambi pesaka yo, ti bima ya nkaka mpi. 1 Bantotila 3 :10-14**

**🕮 Tangila bana :**

*10 Mfumu Nzambi monaka kiese na mambu yai ya Salomo lombaka.*

*11 Yandi tubilaka Salomo nde : « Nge me lomba Mono mayele na kuyala bantu na nzila ya mbote ti ya kieleka. Nge me lomba ve luzingu ya nda to kimvwama, to lufwa ya bambeni na nge.*

*12 Mpidina, Mono ke pesa nge bima ya nge me lomba. Mono ke pesa nge mayele ti ngangu kuluta bantu yonso, ata bayina zingaka na ntwala na nge, ata bayina ta zinga na nima na nge.*

*13 Mono ke pesa nge mpi bima ya nge me lomba ve, yo yai : Nge ta vanda na kimvwama mingi ti lukumu mingi na luzingu na nge yonso kutula bantotila ya nkaka.*

*14 Ebuna, kana nge lemfuka na Mono, nge landa bansiku na Mono, mutindu salaka tata na nge Davidi, Mono ta pesa nge luzingu ya nda.*

**? Yula :**

**Niveau Prescolaire—**

* Keti Nzambi vandaka na kiese to na mawa na mpila Salomo lombaka Yandi?
( Na kiese)

**Niveau Primaire—**

* Nzambi monaka kiese sambu Salomo lombaka nki VE?

(Luzingu ya nda, kimvwama, to lufwa ya bambeni na yandi)

**Niveau Secondaire—**

* Nzambi pesaka Salomo mayele ya yandi me lomba, ti nki ya nkaka ?
(Kimvwama ti lukumu. Tii, kana yandi lemfuka na Yandi, Nzambi ta pesa yandi luzingu ya nda mpi.)

**🙒 Sala bageste :**

Bana sala geste bonso bo kele Nzambi ke pesa Salomo bima yai : Mayele, Kimvwama, Lukumu.

Bo nikisa musapi, bo tuba nde : “Lemfuka na Mono, ebuna mono ta pesa nge luzingu ya nda mpi. »

**🗣 Yimba/kina :**

Nzambi pesaka Salomo
Mayele ya yandi lombaka

Nzambi pesaka Salomo
Bimvwama ti lukumu mpi.

Nzambi vandaka kiese na
Lombilu ya Salomo.

**>|< Kumanisa leso :**

Nzambi pesaka Salomo mambu yai yonso sambu lombilu ya Salomo pesaka Yandi kiese. Keti Nzambi kele na kiese na lombilu na beto ? Keti beto ke lomba Yandi bima ya ke pesa Yandi
lukumu ?

**🖑 Devoir :**

Na mposo yai, yindula nki nge ke lomba na Nzambi. Sosa kulomba Yandi bima ya ta pesa Yandi kiese.

**🎔 Verse ya kulonguka :**

*Beto ke na kikesa na kutelama na meso ya Nzambi sambu, kana beto ke lomba konso kima bonso kele luzolo na Yandi, beto zaba mbote nde Yandi ke wila beto. 1 Yoane 5 :14*

**✞ Kubinga bana kukwisa na Yesu :**

Kana nge me mona ntete ve nde nge kele nkwa-masumu, kana nge me balula ntete ve sambu na masumu na nge, kana nge me kwisa ntete ve kutula ntima na Yesu Kristo, nge kele mwana ya Nzambi ntete ve. Kisambu Nzambi zola nge na nge kele ntima na nge kudila nde : “Nzambi, gulusa mono, nkwa-masumu.” Kana nge ke binga Yandi mutindu yina na ntima na nge yonso, Yandi me sila nde Yandi ta wa nge, Yandi ta lolula nge, Yandi ta kitula nge mwana na Yandi. Kana nge ke na mfunu nde beto tendula mambu yai kuluta, to beto sadisa nge kuyamba Yesu, kwisa na beto na nima ya ecodim.

**==NSUKA YA LESO 2**

**Leso 3. Nzambi pesaka Salomo mayele kuzenga makambu ya mpasi.**

**1 Bantotila 3 :16-28**

**I. Kusadisa moniteur ya kuyilama--**

**Kuyidika na ntwala :** Nge ke na mfunu ya poupee. Nge lenda sala poupee simple ya mbumu bonso nti ya masungu ti kanga yo lele.

**Kikuma :** Beto sosa ti landa mayele ya Nzambi.

**Verse ya kubambuka :** *1 Korinto 2 :5*

*Mpidina lukwikilu na beno ke katukaka na mayele ya bantu ve, kansi na ngolo ya Nzambi.*

**Bankunga :**

NANI KELE NGOLO ?*(Congolais traditionel)*

Nani ke mayele?
Nzambi ikele mayele kuluta bantu yonso ! (repeter)

SOSA NTETE

Sosa ntete Kimfumu ya Zulu,
Ye lunungu na Yandi-i-i
Bima yonso Yandi ta yika na nge !
Alelu, Aleluya!

**II. Revision**

* Nani kumaka mfumu to ntotila na nima ya Davidi?
(Salomo)
* Nani kumaka mayele kuluta bantu yonso ya nkaka?
(Salomo)
* Nki mutindu yandi kumaka mayele mutindu yina ? (Ee, yandi lombaka yo na Nzambi.) Kansi yandi lombaka yo ve sambu na lukumu na yandi mosi.
* Nki vandaka raiso yandi lombaka Nzambi kupesa yandi mayele? Na kusala nki ? (Ee, sambu yandi twadisa mbote bantu ya Nzambi.)

**III. Kulonga Leso Yai na Bana**

**🡺 Kuyantika leso :**

Salomo vandaka na mfunu ya mayele ya Nzambi sambu yandi vandaka mfumu ya bantu ya Israel. Na nki mambu nge mpi lenda vanda na mfunu ya mayele ya Nzambi ? *[Moniteur, pesa bana ntangu kuvutula mvutu ntangu fioti.]*

*Oui, beto yonso bantu ya Nzambi, beto ke na mfunu ya mayele ya Nzambi mpi. Kuzaba nki beto fweti sala lumbu na lumbu, kuzenga nki section kulanda ntangu beto kuma na ecole secondaire, kuzaba mvutu ya mbote kuvutula bantu, kuzaba nki kisalu kulanda, kuzaba kusala kinduku ti nani, kuzaba nani beto lenda kwela, ti mambu mingi ya nkaka.*

**🕸 Leso ya Bible (Developpement) na bandambu 6 :** *[Moniteur, vanda na boma ve sambu bandambu kele 6. Yonso kele nkufi ti simple.]*

**3.1 Bankento zole kwisaka na Ntotila Salomo, kunwanina mwana.
1 Bantotila 3 :16-22**

**🕮 Tangila bana :**

*16 Kilumbu mosi, bankento zole… kwisaka na Ntotila Salomo.*

*17-19 Nkento mosi tubaka nde : …bubu na mpimpa, (mama yai) vandaka kuzaba ve nde yandi me lala na zulu ya mwana na yandi, ebuna mwana me fwa.*

*20 Yandi telamaka na kati ya mpimpa, yandi baka mwana na mono… ntangu mono kele ya kulala…*

*22 Kansi nkento yina ya nkaka tubaka nswalu nde : “Mpidina ve! Mwana yai ya moyo kele mwana na mono, kansi ya kufwa kele mwana na nge !” …*

**? Yula :**

**Niveau Prescolaire—**

* Bamama zole vandaka kunwanina nki ?
(Mwana)

**Niveau Primaire—**

* Nki me salama na mwana mosi ?
(Yandi fwaka na mpimpa sambu mama lalaka na zulu na yandi.)

**Niveau Secondaire—**

* Sambu na nki mama mosi ta balula bana mutindu yina ?
(Sambu yandi baka mwana ya moyo.)

**🙒 Sala bageste :**

Pesa bana poupee bonso mwana ya moyo. Bana vanda na bandambu zole kunwanina yo bonso bankento na histoire na beto.

**🗣 Yimba/kina :**

(Bandambu zole ya bana yimba.)
Ndambu ya bana ya ntete :
Mwana yai ya mono, e
Ya kufwa kele ya nge.

Ndambu ya bana ya zole :

Ikele ve ! Ikele ve !
Ya kufwa kele ya nge. (Repeter mbala tatu.)

**3.2 Kestio ya nene vandaka nki mutindu kuzaba nani mama ya mwana yina.
1 Bantotila 3 :23**

**🕮 Tangila bana :**

*23 Ebuna ntotila Salomo tubaka nde : « Beno yonso zole ke tuba mutindu mosi nde : ‘Mwana ya moyo kele ya mono, ya kufwa kele ya nge ! »*

**? Yula :**

**Niveau Prescolaire—**

* Mambu yai vandaka mpasi kuzenga, to mpasi ve?
(Mpasi mingi.)

**Niveau Primaire/Secondaire—**

* Nki probleme Salomo monaka kuzenga mambu yina?
(Bandinga na bo vandaka kukwelana ve.)

**🙒 Sala bageste :**

Bana nangula diboko ya kinkento. Bo tuba nde: “Yandi mwana na mono !” Bo nangula diboko ya kibakala. Bo tuba nde, “Ve, Yandi mwana na mono !” Bo sala yo mbala tatu.

**🗣 Yimba/kina :**

Bandinga ya bamama yai
Ke kwelana ve.
Nki mutindu kuzaba
Nani mama ya kieleka ?

**3.3 Salomo tubaka nde yandi ta zenga mwana bitini zole, pesa bo yonso zole ndambu.
1 Bantotila 3 :24-25**

**🕮 Tangila bana :**

*24 Yandi tubaka na bantu na yandi nde : « Beno pesa mono mbele awa. » Bo nataka mbele,*

*25 Ebuna yandi nde : « Beno zenga mwana yai ya moyo na bitini zole. Beno pesa konso mama kitini mosi. »*

**? Yula :**

**Niveau Prescolaire—**

* Ntotila lombaka bantu na yandi kunatila yandi nki –Nsinga to mbele ?
(Mbele)

**Niveau Primaire/Secondaire—**

* Ntotila songaka bo kusala nki ti mbele yina ?
(Kuzenga mwana bitini zole. Kupesa kitini mosi na konso mama.)

**🙒 Sala bageste :**

Bana sala geste bonso bo ke natila mfumu mbele. Bo nangula yo bonso kuzenga mwana bitini zole.

**🗣 Yimba/kina :**

Beno zole zola mwana.
Yandi kaka mosi.
Zenga yandi bitini zole.
Beno zole baka kitini.

**3.4 Nkento mosi ndimaka lukanu yina, kansi nkento ya nkaka buyaka. Yandi tubaka nde, mwana kwenda na nkento ya nkaka, yandi kufwa ve. 1 Bantotila 3 :26**

**🕮 Tangila bana :**

*26 Kansi mama ya mwana yina ya moyo, ntima na yandi fulukaka na mawa sambu na mwana na yandi. Yandi tubaka na ntotila nde : « Mfumu, pardo, kufwa yandi ve ! Pesa yandi kaka na mama yai. »*

*Kansi nkento ya nkaka nde : “Ve, beno zenga yandi kaka. Mpidina yandi ta vanda ya mono ve, ya yandi mpi ve. »*

**? Yula :**

**Niveau Prescolaire—**

* Keti bankento yonso zole ndimaka lukanu kuzenga mwana bitini zole?
(Ve. Mosi buyaka ti mosi ndimaka.)

**Niveau Primaire—**

* Ntangu yandi monaka nde bo zolaka kuzenga mwana bitini zole, nki salamaka na ntima ya mama ?
(Yo fulukaka na mawa sambu na mwana na yandi.)

**Niveau Secondaire—**

* Mvutu ya nkento ya nkaka vandaka nki ?
(Kuzenga yandi bitini kaka, sambu yandi vanda mwana na mono ve, ya nge mpi ve.)

**🙒 Sala bageste :**

Zenga bana na bandambu zole. Sola mwana mosi kuvanda muntu ya Salomo. Muntu ya Salomo nangula mbele imaginaire bonso yandi zole zenga mwana bitini zole.

Ndambu ya bana binga, « Kufwa yandi ve! Kufwa yandi ve ! »

Ndambu ya nkaka binga, « Kufwa yandi, kima ve. Kufwa yandi, kima ve. »

**🗣 Yimba/kina :**

Mama ya mwana yina
Zolaka yandi kufwa ve.

**3.5 Salomo pesaka mwana na nkento ya tubaka nde yandi kufwa ve. Yandi zabaka nde yandi vandaka mama na mpila yandi wilaka mwana mawa. 1 Bantotila 3 :27**

**🕮 Tangila bana :**

*27 Ntangu yai, Ntotila Salomo tubaka nde : « Beno fwa mwana ve ! Beno pesa yandi na mama yai ya ntete. Yandi muntu kele mama ya mwana mpenza. »*

**? Yula :**

**Niveau Prescolaire—**

* Keti bo fwaka mwana yina ya kieleka, to bo fwaka yandi ve ?
(Bo fwaka yandi ve.)

**Niveau Primaire—**

* Bo pesaka mwana na nani ?
(Na mama ya zolaka yandi kufwa ve. Mfumu zabaka nde yandi mama na yandi ya kieleka.)

**Niveau Secondaire—**

* Nki vandaka mabanza ya Ntotila Salomo na mambu yai yonso ?
(Nde mama ya mwana ta wila yandi mawa.)

**🙒 Sala bageste :**

Mwana mosi nangula bonso mbele. Bana ya nkaka sala bonso mfumu. Bo boka nde, « Kufwa mwana ve ! » Na nima, bo tuba nde, « Pesa yandi na mama yai ya wilaka yandi mawa. Yandi mama na yandi. »

**🗣 Yimba/kina :**

O kiese ! O kiese !
Mwana kwenda na mama na yandi.
O kiese ! O kiese !
Salomo ke mayele mingi.

**3.6 Bantu yonso yitukaka sambu bo bakisaka nde mayele ya Nzambi vandaka na Ntotila sambu na kuzenga makambu mbote-mbote.
1 Bantotila 3 :28**

 **🕮 Tangila bana :**

*28 Ntangu bantu ya Israele waka mutindu Ntotila Salomo zengaka makambu yai, bo zitisaka yandi mingi, sambu bo zabaka nde Nzambi Yandi mosi me pesa yandi mayele na kuzengaka makambu mbote-mbote.*

**? Yula :**

**Niveau Prescolaire—**

* Bantu waka mambu yai, to bo waka ve ?
(Bo waka.)

**Niveau Primaire—**

* Sambu na nki bantu zitisaka Ntotila Salomo ?

(Sambu bo bakisaka nde mayele ya Nzambi vandaka na kati na yandi.)

**Niveau Secondaire—**

* Mayele ya Nzambi na kati na yandi sadisaka yandi kusala nki ?
(Kuzenga makambu mbote-mbote.)

**🙒 Sala bageste :**

Mwana mosi songa mwana ya nkaka nde, « Salomo me fuluka na mayele ya Nzambi ! »

Mwana yina songa mwana ya nkaka, yandi songa mwana ya nkaka, tii bana yonso me wa.

**🗣 Yimba/kina :**

Kiese na beto, ee!
Mayele ya Nzambi kele
Na mfumu na beto.

**>|< Kumanisa leso :**Mayele ya Nzambi fulukaka na kati ya Ntotila Salomo, **sambu** yandi sosaka yo. Nzambi lenda pesa beto mayele mpi kana beto sosa Yandi.

**Nkunga:** SOSA NTETE

**Verse ya Kubambuka :** *1 Korinto 2 :5*

*Mpidina lukwikilu na beno ke katukaka na mayele ya bantu ve, kansi na ngolo ya Nzambi.*

**🖑 Devoir :**

Beno bana ya me tula ntima dezia na Yesu Kristo, devoir mono ke pesa beno na mposo yai kele kusosa nde Nzambi twadisa beno na mayele na Yandi na mposo yai.

**✞ Kubinga bana kukwisa na Yesu :**

Beno ya me tula ntima ya Yesu ntete ve, mambu ya mayele mingi ya nge lenda sala kele kubalula ntima, kuzenga kulanda Yesu Kristo. Kana nge me yilama bubuyai, beto ta vanda na kiese kusolula ti nge na nima ya ecodim. Kaka kwisa vanda awa na bakiti yai. Beto ta bakisa nde nge zola yamba Yesu. Beto ta kwisa kusadisa nge.

**==NSUKA YA LESO 3**

**Leso 4. Nzambi pesaka Salomo bimvwama ti ngolo ti mayele ya kuluta.**

**1 Bantotila 4 :1-20, 5 :1-14, 2 Bansangu 1 :14-17,
2 Bansangu 9 :11-28, Intro na Mukanda ya Bingana**

**I. Kusadisa moniteur ya kuyilama--**

**Kikuma :** Beto sosa Nzambi ti kudipesa na Yandi. Yandi ta nungisa beto !

**Verse ya kubambuka :** *Bankunga 37 :5
Kudipesa na Mfumu Nzambi. Tula Yandi ntima, ebuna Yandi ta sadisa nge.*

**Bankunga :**

**SOSA NTETE**

Sosa ntete Kimfumu ya Zulu,
Ye lunungu na Yandi
Bima yonso Yandi ta yika na nge !
Alelu, Aleluya !

**TATA, MONO ZOLA NGE**

Tata, mono zola ngeKudipesa na ngeMono zola nge !

**II. Revision**

* Nki mutindu Salomo kumaka mayele mingi ? (Yandi lombaka yo na Nzambi.)
* Nki ya nkaka Nzambi silaka kupesa yandi ?
(Bimvwama, lukumu, mayele ya kuluta)
* Nki mutindu Salomo songaka mayele na yandi na makambu ya mwana ?
(Yandi bakisaka nde mama ya kieleka ta zola ve mwana kufwa.)

**III. Kulonga Leso Yai na Bana**

**🡺 Kuyantika leso :**

Nzambi me sila nde kana beto sosa Yandi ntete, Yandi ta yika beto bima yonso ya nkaka ya beto ke na yo mfunu. Salomo sosaka Yandi ntete na mpila yandi lombaka Nzambi kupesa yandi mayele ya kuyala bantu na Yandi mbote. Nzambi vandaka na kiese na yo, yo yina Yandi yikaka Salomo bima ya nkaka, ya yandi vandaka na yo mfunu ti kuluta yo.

**🕸 Leso ya Bible (Developpement) na
bandambu 4 :**

**4.1 Nzambi yikaka Salomo bimvwama.
1 Bantotila 5 :6, 7 ; 2 Bansangu 1 :15 ; 9 :13, 17, 20, 22**

**🕮 Tangila bana :**

*5 :6 Salomo vandaka na bampunda mile makumi iya (40,000) sambu na bapusupusu na yandi…*

*7….Ata kima mosi vandaka kukonda ve.*

*2 Bansangu 1 :15 Ntangu yandi vandaka ntotila, arza ti wolo vandaka mingi bonso matadi ya fioti na Yeruzalemi…*

*9 :13 Konso mvula Salomo vandaka kubaka bakilo mile makumi zole na tatu (23,000 kg) ya wolo,*

*17 Yandi salaka mpi kiti mosi ya nene ya kimfumu na meno ya nzioko, yandi pakulaka yo wolo-wolo.*

*20 Makopa yonso ya ntotila Salomo vandaka kunwila bo salaka yo na wolo. Malonga yonso na nzo…mpi…*

*22 Ntotila Salomo lutaka bantotila ya nkaka ya nsi-ntoto na kimvwama…*

**? Yula :**

**Niveau Prescolaire—**

* Ntotila Salomo vandaka na nsukami to mvwama? (Mvwama mingi.)

**Niveau Primaire—**

* Yandi vandaka na nki ya songaka bimvwama na yandi ? (bampunda, bapusupusu, wolo, kiti ya kimfumu…)

**Niveau Secondaire—**

* Nani mfumu ya nkaka vandaka mvwama bonso Salomo ?
(Ata mosi ve, Bimvwama na yandi lutaka bo yonso.)

 **🙒 Sala bageste :**

Bana sala bonso bo ke tanga wolo..Bo sala geste, bo tuba wolo mosi, wolo zole, wolo tatu, etc.

**🗣 Yimba/kina :**

Salomo sosaka Nzambi
Yandi lombaka mayele
Salomo sosaka Nzambi
Nzambi yikaka yandi bimvwama.

**4.2 Nzambi yikaka Salomo lukumu ti kimfumu ya nene. Yandi pesaka mpi ngemba. 1 Bantotila 4 :1, 20 ; 5 :1,4**

**🕮 Tangila bana :**

*4 :1 Salomo vandaka mfumu ya ntoto yonso ya Israele.*

*20 Bantu ya Yuda ti Israele kumaka mingi mpenza bonso bambuma ya zelo na lweka ya masa : bo vandaka kudia ti kunwa mbote. Bo vandaka kumona kiese na luzingu na bo.*

*5 :1 Salomo yalaka bantoto yonso, katuka nzadi ya Efrate na ndambu ya este, tii na nsi ya Filistia na ndambu ya weste, tii na ndilulu ya Ezipte na ndambu ya sude. Bantu ya bantoto yai yonso vandaka na maboko ya ntotila Salomo bilumbu yonso na luzingu na yandi. Bo vandaka kufuta mpaku na yandi.*

*4…. mpidina yandi vandaka kuzinga na ngemba ti bantu ya bantoto yina ya penepene.*

*5 :11….Lukumu na yandi panzanaka na bantoto yonso ya penepene.*

**? Yula :**

**Niveau Prescolaire—**

* Na kimfumu ya Salomo, bantu vandaka na kiese to na kiese ve ?
(Na kiese)

**Niveau Primaire—**

* Nani vandaka kunwanina Ntotila
Salomo ?
(Muntu ve. Bo vandaka na ngemba.)

**Niveau Secondaire—**

* Bamfumu ya nkaka vandaka kundima luyalu ya Salomo nki mutindu ?

(Kufutila yandi mpaku)

**🙒 Sala bageste :**

Bana kina na kiese. Bo yimba nde, “Kiese mingi. Salomo mfumu na beto.”

**🗣 Yimba/kina :**

Kiese ti ngemba na kimfumu ya Salomo. (6X)

**4.3 Nzambi yikaka Salomo mayele ya kuluta bantu yonso ya nkaka. 1 Bantotila 5 :9-11**

**🕮 Tangila bana :**

*5 :9 Nzambi pesaka Salomo mayele ti ngangu ya kuluta mingi, mpila ya kutesa yo kele ve.*

*10 Salomo vandaka mayele mingi kuluta bantu yonso kuna na ndambu ya este ti na nsi ya Ezipte.*

*11 Yandi lutaka bantu yonso na mayele…*

**? Yula :**

**Niveau Prescolaire—**

* Salomo vandaka ndambu mayele to mayele mingi ?
(Mayele mingi)

**Niveau Primaire—**

* Na kati ya bantu, nani lutaka Salomo na mayele ?
(Muntu ve. Yandi lutaka bo yonso, bantu ya mayele ya konso kisika.)

**Niveau Secondaire—**

* Mayele yai, yo katukaka wapi ?
(Nzambi pesaka yandi yo.)

**🙒 Sala bageste :**

Songa na diboko bonso nge kele kutesa mayele ya muntu na nda na yandi. Tuba « bantu ya mayele ya ndambu ya este. » Songa mesure ya nkufi na diboko, bana kuland nge. Tuba « bantu ya kutula mayele. » Matisa mesure ndambu fioti. Bana landa nge. Tuba « Mayele ya Nzambi pesaka Salomo.” Nangula diboko na zulu yonso. Bana landa nge.

**🗣 Yimba/kina :**

Nzambi pesaka Salomo mayele
Kuluta bantu yonso. (3X)

**4.4 Salomo sonikaka bingana ya mayele ya Nzambi pesaka Yandi. Yo kele mukanda ya Bingana na Bible na beto. 1 Bantotila 5 :12-**

 **🕮 Tangila bana :**

*5 :12 Yandi sonikaka bingana mile tatu (3,000)…*

*13 Yandi tubaka sambu na banti ya mutindu na mutindu…Yandi tubaka mpi sambu na bambisi, bandeke, bambisi yina ke tambulaka divumu na ntoto, ti bambisi ya masa.*

*14 Bantotila yonso ya nsi-ntoto waka nsangu ya mayele ya Salomo. Bo tindaka bantu na kwisa kuwa yandi.*

**NB :** Mukanda ya Solomo sonikaka na bingana ya mayele na yandi, yo kele mukanda ya Bingana ya Bible na beto. Yo kele na forme ya poesie na mpila bahebreu sonikaka yo.

**? Yula :**

**Niveau Prescolaire—**

* Solomo sonikaka nki ?
(Bingana ya mayele)

**Niveau Primaire—**

* Bingana ya Salomo ke monika na nki mukanda ya Bible na beto ?
(Mukanda ya Bingana

**Niveau Secondaire—**

* Na bingana ya Salomo, yandi sadilaka nki kusonga mayele na yandi ?
(Banti ti bambisi mutindu na mutindu)

**🙒 Sala bageste :**

Salomo sonikaka sambu na bambisi mutindu na mutindu. Bana sala na musapi bonso bambisi ya ke tambula na diboko na bo.

**🗣 Yimba/kina :**

Salomo sonikaka bingana
Bingana ya mayele

Yo kotaka na Bibila
Mukanda ya Bingana !

**>|< Kumanisa leso :**

Salomo sosaka Nzambi. Yandi lombaka Nzambi bimvwama to lukumu ve, kansi Nzambi yikaka yandi bima yai yonso sambu yandi sosaka Nzambi.

**Verse ya Kubambuka :**

*Bankunga 37 :5 Kudipesa na Mfumu Nzambi. Tula Yandi ntima, ebuna Yandi ta sadisa nge.*

*[Moniteur, bana tuba yo mbala tatu. Na nima, tula yo na misiki ti yimba yo mbala tatu to kuluta diaka.]*

**🖑 Devoir :**

Beno ya me yamba Yesu Kristo dezia, keti beno ke sosa Nzambi na ntima na beno yonso ? Devoir mono ke pesa beno kele nde konso lumbu, beno kudiyula kestio yina. Tula ngolo kusosa Yandi na mposo yai.

**✞ Kubinga bana kukwisa na Yesu :**

Beto me yindula mayele. Mambu ya mayele mingi kele kuyamba Yesu Kristo, kubalula ntima, kutula kivuvu yonso na Yandi kaka. Kana nge me yamba Yesu ntete ve, zaba nde Yandi zola nge mingi. Yandi fwaka na zulu ya kulunsi sambu Nzambi lenda lolula nge. O, kinga diaka ve. Ndima masumu na nge bubuyai ti binga Yandi kukota na ntima ti na luzingu na nge. Zenga bubuyai nde nge ta landa Yandi tii na nsuka ya moyo na nge. Kana nge ke na mfunu ya lusadisu na mambu yina, kaka kwisa na beto na nima ya ecodim. Beto ta vanda na kiese kusamba ti nge sambu nge kuyamba Yesu Kristo.

**==NSUKA YA LESO 4**

**Leso 5. Salomo sonikaka mayele na yandi na mukanda sambu na beto. Mukanda ya Bingana**(Bingana 10 :4, 12 :11, 12 :24, 13 :4, 13 :11, 14 :23,
19 :24, 20 :4, 22 :13, 24 :30-34, 26 :13-14.)

**I. Kusadisa moniteur ya kuyilama--**

**Kikuma :** Beto sala ngolo na yonso Nzambi pesa beto ya kusala.

**Verse ya kubambuka :** *Bingana 10 :4
Kuvanda bumolo ta kumisa nge nsukami,
kansi kudipesa na kisalu ta kumisa nge mvwama.*

**Bankunga :**

MIKANDA YA POESIE
Mikanda ya poesie, poesie, poesie
Mikanda ya poesie, bankunga ya Nzambi >

 Yobi ya kangaka ntima, Bankunga ya Davidi,
 Bingana ya mayele, ‘Buna Longi ye Kitoko.
 Yai yonso mikanda tanu, mikanda ya poesie.

KUWA BIBLE

Kuwa Bible

Tanga Bible

‘Buna nge

ta mona

Nzila mbote mingi

NziIa mbote mingi

Ye ngangu I

Ye ngangu !

**II. Revision**

* Beto me mona mpila Salomo lombaka Nzambi kupesa yandi mayele sambu yandi yala bantu ya Nzambi mbote. Nzambi vandaka na kiese na yo, yo yina Nzambi pesaka Salomo mayele kuluta bantu yonso ya nkaka. Beto me mona nde bantu ya bisika mingi kwisaka kuwa mayele na yandi. Beto me mona nde yandi tubaka bingana mingi ti sonikaka yo na mukanda.

**III. Kulonga Leso Yai na Bana**

**🡺 Kuyantika leso :**

Mukanda ya Salomo sonikaka kele parti ya Bible na beto. Beto binga yo mukanda ya “Bingana.” Bubuyai beto ta mona ndambu bingana ya yandi sonikaka. Yandi sonikaka bingana ya tadilaka mambu mingi, kansi bubuyai beto ta tala ndambu bingana ya kele kusolula BUMOLO. Mosi ya mambu yandi me tuba kele verse ya beto ya kubambuka bubuyai: *Bingana 10 :4
Kuvanda bumolo ta kumisa nge nsukami,
kansi kudipesa na kisalu ta kumisa nge mvwama.*

Bubuyai beto ta mona mayele ya Salomo na mambu ya bumolo. Bambuka nde yai kele poesie na mpila bantu Baebreo sonikaka yo. Bambuka nde mbala mingi, bo ta tuba kima mosi ya mfunu, ebuna bo ta landa kutuba yo diaka na bandinga ya nkaka.
To, bo ta tuba kima mosi ya mfunu, ebuna bo ta tuba contraire na yo.
To, bo ta tuba kima mosi ya mfunu, ebuna bo ta pesa mbandu na yo.

**🕸 Leso ya Bible (Developpement) na bandambu 4 :**

**5.1 Kana muntu kele bumolo ve, yandi ke tala mbote bilanga na yandi.**

 **🕮 Tangila bana :**

*Bingana 12 :11*

*Muntu yina ke salaka bilanga ke na bima mingi ya kudia,
Kansi muntu yina ke lutisaka ntangu na bangindu ya mpamba-mpamba ,
yandi ke na mayele ve.*

*(Tala nde yandi me tuba kima mosi, ebuna yandi me tuba contraire na yo. )*

 *Bingana 20 :4*

*Muntu ya bilanga, kana yandi kele bumolo na ntangu ya kusala bilanga,
yandi ta zwa kima ve na ntangu ya kukatula bima.*

*(Tala yandi tuba mambu mosi, ebuna yandi pesa mbandu na yo to nsuka ya mambu yina.)*

 *Bingana 24 :30-31*

*Mono vandaka kutambula na bilanga ya muntu mosi ya bumolo ti ya buzoba.
Bilanga yango vandaka ya kufuluka na banti ya nsende ti matiti mingi. Kibaka ya matadi yina ziungaka bilanga na yandi, yo vandaka me bwa.*

*(Yandi tuba mambu mosi, ebuna mbandu to nsuka ya mambu yina.)*

**? Yula :**

**Niveau Prescolaire—**

* Keti muntu ya bumolo ta vanda na kilanga ya mbote ?
(Ikele ve.)

**Niveau Primaire—**

* Kilanga ya muntu ya bumolo ta vanda nki mutindu ?
(Bansende, matiti, lupangu ya kufwa)

**Niveau Secondaire—**

* Sambu na nki muntu ya bumolo ta vanda ve na kilanga ya mbote ?
(Sambu yandi ta sala na yo ve.)
* Nki kele mbote sambu na muntu ya ke sala na kilanga na yandi ?
(Yandi ta vanda na bima mingi ya kudia.)

**🙒 Sala bageste :**

Sala geste ya ke songa muntu ya bumolo.

**🗣 Yimba/kina :**

Sala ngolo na kilanga na nge.
Nge ta vanda na madia mingi.

Sala bumolo na kilanga na nge.
Nge ta lala na nzala.

**5.2 Muntu ya bumolo ke nswalu kutuba nde « Na nima, na ntangu fioti  mono ta sala. » Yandi ke na baraiso mingi nde yandi ta sala ve.**

*Bingana 24 :32-34*

*Mono talaka mambu yai, mono yindulaka fioti, ebuna mono bakaka mayele yai ke tuba nde : Kwenda na nge na mbeto, nge lala ka nge ; kanga maboko na nge, nge pema ka nge.*

*Kansi ntangu nge ke lala, kinsukami ta kwisila nge bonso muyibi, mpasi ta simba nge bonso soda.*

*(Yandi tuba mambu mosi ti nsuka na yo.)*

 *Bingana 22 :13*

*Muntu ya bumolo ke vandaka na nzo ;*

*yandi ke tubaka nde : “O, o, mono ke basika na nganda ve, mbaimbai nkoi ta simba mono.”*

 *Bingana 26 :13-14*

*Sambu na nki muntu ya bumolo ke zolaka ve kubasika na nzo ?
Nki yandi ke tinaka, bankoi na kati ya balabala ?*

*Muntu ya bumolo, kisalu na yandi kudibalula-balula na mbeto :
yandi kele bonso kielo ke kangukaka ti kukangama yo mosi.*

**? Yula :**

**Niveau Prescolaire—**

* Keti bantu ya bumolo ke nswalu kukwenda na kisalu ?
(Ikele ve.)

**Niveau Primaire—**

* Muntu ya bumolo tuba nde yandi lenda basika ve na kisalu sambu mbaimbai nkoi ta simba yandi. Keti yai kele kingonsa ya kieleka ?
(Ikele ve. Bankoi ke tambulaka ve na kati ya bwala.)
* Muntu ya bumolo ke bikala wapi ?
(Na zulu ya mbeto na yandi.)

**Niveau Secondaire—**

* Nki ta vanda nsuka ya muntu ya bumolo mutindu yai ?
(Nsukami na yandi ta kwisa nswalu.)

**🙒 Sala bageste :**

Bana lala na ntoto bonso na zulu ya mbeto. Bo balula-balula. Bo tuba nde, « Muntu ya bumolo ta sala ve. Yandi ta kuma nsukami. »

**🗣 Yimba/kina :**

Na mawa bana yimba :
Kana mono sala ve, sala ve, sala ve,
Kana mono sala ve
Mono ta kuma nsukami.

**5.3 Kana muntu kele bumolo ve, yandi ke kudipesa na kisalu.**

 **🕮 Tangila bana :**

*Bingana 12 :24*

*Kudipesa na kisalu ke kumisaka muntu muntu ya nene,*

*Kansi bumolo ke kumisaka muntu mpika.*

 *Bingana 13 :4*

*Muntu ya bumolo lenda zola kima ata konso mutindu, kansi yandi ta zwa yo ve ;*

*Kansi muntu yina ke salaka ngolo, yandi ta zwa konso kima ya yandi zola.*

 *Bingana 14 :23*

*Kana nge sala kisalu, nge ta mona mbote,
kansi kituba-tuba ta yika nge kima ve.*

**? Yula :**

**Niveau Prescolaire—**

* Keti kisalu kele mbote to mbi ?
(Mbote)

**Niveau Primaire—**

* Nki mpila mosi muntu lenda kuma mpika ?
(Bumolo)
* Kaka kuzola kima ngolo, yo ta pesa muntu yo ?
(Ikele ve. Kele kisalu ya lenda pesa yo.)

**Niveau Secondaire—**

* Sambu na nki bituba-tuba ta yika nge kima ve ?
(Sambu kana nge ke tuba-tuba, nge ke sala ve. Yo kele kisalu ya ta yika nge kima.)

**🙒 Sala bageste :**

Bana sala geste bonso bantu ya ke kudipesa na kisalu mutindu na mutindu.

**🗣 Yimba/kina :**

Mono zola vanda muntu ya sala ngolo.
Mo’ zola ve, mo’ zola ve kuvanda bumolo !

**5.4 Muntu ya bumolo ke sosa mpila na kuzwa bima nswalu kukonda kusala, kansi yo ke simba ve.**

*Bingana 13 :11*

*Mutindu nge ke zwa nswalu kimvwama na nge kukonda mpasi,
Mutindu yo yina mpi nge ta vidisa to.*

 *Bingana 19 :24*

*Bantu ya nkaka, bumolo me lutila bo,
Ata kutula madia na munoko na bo mosi, bo ke kukaka ve.*

**? Yula :**

**Niveau Prescolaire—**

* Keti Nzambi zola beto sala, to beto sala ve?
(Beto sala. Beto sala ngolo.)

**Niveau Primaire—**

* Bantu ya baka bimvwama nswalu kukonda mpasi, keti bo ta simba bimvwama na bo tii kuna ?
(Ikele ve. Bo ta vidisa yo nswalu, mutindu bo zwaka yo.)

**Niveau Secondaire—**

* Nki mbandu ya bampila bantu kusosa kubaka bimvwama kukonda kusala ?
(Kuyiba, kusala tricherie, kusala lotto, etc.)

**🙒 Sala bageste :**

Muntu ya bumolo kele bonso muntu ya kele na madia, kansi yandi tula diboko na dilonga kubaka luku na yandi, kansi bumolo sala yandi, yandi mona nde kunangula diboko, kutula madia na munoko, kisalu me lutila yandi. Yo yina, diboko na yandi bikala kaka na dilonga.

Bana sala ntete geste ya muntu ya bumolo yina. Bo tula diboko na dilonga (imaginaire). Yo bikala kaka kuna. Bo tuba nde, « Mono nzala. Mono nzala.”

Na nima, bo songa muntu ya kisalu. Bo nangula diboko, bo tula madia na munoko. Bo tuba nde, “Mmm. Mbote!”

**🗣 Yimba/kina :**

**>|< Kumanisa leso :** Nzambi Yandi mosi pesaka Ntotila Salomo mayele ya mingi. Yandi sonikaka mayele yina sambu beto mpi lenda kuma mayele. Mambu mosi ya mayele kele kusala ngolo, kubuya bumolo. Mayele na yandi mingi ya nkaka, beto lenda tanga yo na mukanda ya Bingana na Bible na beto.

**Verse ya Kubambuka :**

*Bingana 10 :4
Kuvanda bumolo ta kumisa nge nsukami,
kansi kudipesa na kisalu ta kumisa nge mvwama.*

**🖑 Devoir :**

Mono ke pesa beno bakristo devoir zole mposo yai. Ntete, beto sala ngolo na mambu na beto yonso. Yai kele mayele Salomo me songa beto. Ya zole, kana nge lenda mona Bible, tanga ndambu ya mukanda ya Bingana, to lomba muntu ya nkaka kutangila nge. Nge ta mona mayele na mambu mingi na kati na yo.

**✞ Kubinga bana kukwisa na Yesu :**

Mambu ya mayele ya kuluta mayele yonso kele kuyamba Yesu Kristo bonso Mvulusi ti Mfumu na nge. Ntangu Matayo yindulaka Yesu Kristo, yandi tubaka nde, « Muntu kuluta Salomo me kwisa. » Nani lenda luta mayele ya Salomo ? Muntu ve, kansi kaka Yesu Kristo, Mwana ya Nzambi.

Salomo vandaka ve na mpila kukatula masumu ya bantu. Kansi Yesu Kristo pesaka menga na Yandi nkailu na Nzambi sambu na kukatula masumu na beto. Salomo telamaka na lufwa ve. Kana nge kwenda na Israele bubuyai, nge lenda mona maziamu na yandi. Kansi Yesu kele na kati ya maziamu ve. Yandi telamaka na lufwa. Yandi kele na moyo bubuyai, ti mvu ya mvu. Keti nge zola kulanda Yandi ? Keti nge zola kutula Yandi ntima ?

Binga zina na Yandi sika ya nge kele. Lomba Yandi kugulusa nge. Songa Yandi nde nge ke tula Yandi ntima. Yandi lenda lolula nge ti pesa nge luzingu ya mpa.

**==NSUKA YA LESO 5**

**Leso 6. Salomo tungaka Nzo-Nzambi ya nene.**

**2 Bansangu 2-5:1**(Moniteur, Atasio ! Histoire yai ke monika mbala zole na Bible. Yo kele diaka na 1 Bantotila kapu 5—6. Beto me landa 2 Bansangu sambu yo pesa detail ya kuluta.)

**I. Kusadisa moniteur ya kuyilama--**

**Kikuma :** Beto samba Nzambi na kimvuka ti bakwikidi ya nkaka.

**Verse ya kubambuka *:*** *Bankunga 34 :4 “Beto vukana beto yonso, beto pesa Mfumu Nzambi lukumu. Beto kumiseno zina na Yandi.*

**Nkunga : Kumisa Zina ya Yesu**Kumisa zina ya Yesu
Kumisa zina ya Yesu
Ditadi na mono, Ngolo ya mono
Mvulusi na mono, ye lukwikilu !
Zitisa zina ya Ye-e-e-su !

**II. Revision**

Beto me mona mpila Nzambi pesaka Salomo mayele. Bubu yai beto ta mona mpila mosi Salomo sadilaka mayele yina—kusala lukanu ti kutunga nzo ya nene ya kitoko mingi ya bisambu.

**III. Kulonga Leso Yai na Bana**

**🡺 Kuyantika leso :**

Keti beno bambuka tata ya Salomo, Mfumu Davidi ?
Davidi zolaka kusala mambu mosi ya mbote kumisa Nzambi, kansi profeti Natani songaka yandi nde, ‘Ikele ve nge, kansi ikele mwana na nge ya ta sala yo.’ Nani bambuka nki Davidi zolaka kusala ? (Ee, yandi zolaka kutunga nzo ya nene ya bisambu. Nzo ya ta lunga na kinene ya Nzambi.)

Nzambi pesaka Davidi nzila ve kutunga yo, kansi Davidi yidikaka bima ya nkaka na ntwala sambu mwana na yandi tunga yo. Ntangu yai, mwana na yandi Salomo zola kulanda lukanu yina. Yandi zola tunga nzo ya bisambu ya kitoko kupesa Nzambi lukumu.

**🕸 Leso ya Bible (Developpement) na bandambu 4 :**

**6.1 Davidi yantikaka kutunga nzo ya bisambu na lusadisu ya Mfumu ya Tire, kaka na sika ya Nzambi songaka Davidi.**

**2 Bansangu 1 :18—2 :15, 3 :1**

**🕮 Tangila bana :**

*1 :18 Salomo zengaka na kutunga nzo sambu na Mfumu Nzambi…*

*2 :1 Yandi bakaka bantu (mingi) …sambu na kunataka bima, …sambu na kupasulaka matadi …*

*2-4 Salomo tindaka ndinga na …ntotila ya bwala Tire, Irami, nde : “…sadisa mono…Mono ke zola kutunga kisika ya beto ta sambilaka Mfumu Nzambi…yo ta vanda ya nene, sambu Nzambi na beto me luta banzambi yonso na nene.*

*6 Ntangu yai, tindila mono muntu mosi ya mayele yina lenda sala kisalu ya… bibende… kuyidika bilele yo kuma (ya kulere)…mpi kusala bifwanisu. Yandi ta sala nzila mosi ti bantu na mono ya mayele…*

*7 Tinda mono mpi banti…Mono zaba nde bantu na nge zaba mbote-mbote kuzenga banti..bantu na mono ta kwisa mpi kusadisa bo.*

*9 Bantu na nge yina…mono ta pesa bo …ble…orze…vinu ti mafuta ya olive. »*

*10-14 Ntotila Irami sonikilaka Salomo… : « …Mono ke pesa mersi na Mfumu Nzambi…Mono ke tindila nge mbuta mosi ya mayele….Yandi zaba kusala na …bibende…na matadi ti na mabaya ;…kuyidika bilele…kusala bifwanisu…Ebuna nge…tindila beto (bima ya nge me tuba.) »*

*3 :1-2 Ntotila Davidi, tata ya Salomo, vandaka me yidika ntete kisika ya kutungila Nzo-Nzambi. Bo fweti tunga yo na Yeruzalemi, na zulu ya ngumba… kisika ya Mfumu Nzambi monikaka na Davidi…..Ebuna…Salomo yantikaka kutunga Nzo-Nzambi.*

**? Yula :**

**Niveau Prescolaire—**

* Salomo zolaka kutunga nki ?
(Nzo-Nzambi to Nzo ya bisambu)

**Niveau Primaire—**

* Kutunga nzo ya bisambu yai, yo ke monika bonso projet ya fioti to ya nene ?
(Ya nene, sambu yandi lombaka mpi lusadisu ya Mfumu ya nkaka.)

**Niveau Secondaire—**

* Nki bima Salomo lombaka ya Mfumu ya bwala Tire ?
(Bantu ya kisalu, mabaya, matadi ya nene)
* Bo fweti tunga nzo-Nzambi wapi ?
(Na Yeruzalemi, na ngumb sika Nzambi monikaka na Mfumu Davidi, tata ya Salomo.)

**🙒 Sala bageste :**

Bana sala bageste bonso bo ke sonika lettre na Mfumu ya Tire. Na nima, bo sala bageste bonso bo kele Mfumu yina, ke tanga lettre ya Salomo. Na nsuka, bo sala bageste bonso bo ke vutula yandi mvutu na kiese.

**🗣 Yimba/kina :**

E,e,e, kiese aya !
Bo ta tunga nzo ya Nzambi
Kiese aya !

**6.2 Na kati ya nzo ya bisambu vandaka salle mosi sika nkembo ya Nzambi ta monika—kisika ya kuluta nsiku. 2 Bansangu 3 :8-14.**

**🕮 Tangila bana :**

*3 :8-9 Bo tungaka diaka kisika ya kuluta nsiku…bo sadilaka …wolo-wolo ya kupakula na kati, ….sambu na kupakula bansonso…*

*3 :10 Bo salaka mpi bifwanisu zole ya basherube na bibende; bo pakulaka yo wolo, bo tulaka yo na kisika ya kuluta nsiku.*

*11-13….Konso sherube vandaka na mapapu zole ya kutandula…diapapu ya ntete …kusimba kibaka mosi, dipapu ya nkaka …kusimba dipapu ya sherube ya zole…*

*14 Rido sambu na kisika ya kuluta nsiku, bo salaka yo na lino ya kitoko ya bo me kumisa mbwaki, bule ti mbwaka mpenza…*

**? Yula :**

**Niveau Prescolaire—**

* Sika ya nsiku, bantu ke kotaka yo, to bo ke kotaka ve ?

(Bo ke kota ve, sambu yo kele nsiku.)

**Niveau Primaire—**

* Nki kangaka munoko ya salle yai, kisika ya kuluta nsiku ?
(Rido ya bakulere mbwaki, bule, ti mbwaka mpenza.)
* Nki kifwanisu vandaka na kati ?
(Sherube zole. Bifwanisu ya bawanzio.)

**Niveau Secondaire—**

* Ntangu ya ntama ya Nzambi songaka Moize mutindu kusala nzo ya bisambu na nteta, Yandi songaka lukanu ya sika yai, kisika ya kuluta nsiku. Keti nge lenda bambuka nani lenda kota na sika yai ?

(Kaka Mfumu ya Banganga-Nzambi, ti kaka mbala mosi konso mvula. Bantu ya nkaka ve, sambu awa monikaka lukumu ya Nzambi.)

**🙒 Sala bageste :**

Bana sala bageste bonso bo ke pakula wolo na zulu ya bifwanisu ya basherube. Bo tuba bo na bo nde, « Lukumu ya Nzambi ta monika na zulu ya bima yai. »

**🗣 Yimba/kina :**

E,e,e, kiese aya !
Lukumu ya Nzambi ta monika
Kiese aya !

**6.3 Bantu ya kisalu na yandi salaka bima yonso ya kitoko kutula na kati, na mpila Nzambi songaka Moize kusala ntama na nzo ya bisambu ya ntenta.
2 Bansangu 3 :5-7, 15—4 :22**

**🕮 Tangila bana :**

*5 Na bibaka ya Nzo-Nzambi bo tulaka mabaya ya sedre, ebuna bo pakulaka yo wolo*

*6 Bo tulaka matadi ya ntalu na kati ya Nzo-Nzambi sambu na kukumisa yo kitoko…*

*7 Wolo yango bo pakulaka yo na bibaka, na makunzi ti na bakielo….*

*Sommaire 3 :15—4 :22
Bo salaka bima yonso ya Nzambi songaka Moize kusala sambu na kupesa Yandi makabu ya menga ti kusamba Yandi. Bo salaka bima ya bronze ya kitoko. Bakielo bo pakulaka wolo.*

**? Yula :**

**Niveau Prescolaire—**

* Bo pakulaka bakielo poto-poto, to wolo ?
(Wolo. Kibende mosi ya kitoko ti ntalu.)

**Niveau Primaire—**

* Bo salaka yonso na mpila Nzambi songaka nani ?
(Moize, na ntangu bo tungaka nzo-Nzambi ya ntenta.)

**Niveau Secondaire—**

* Bima ya bo salaka, na nima bo sadilaka yo nki mutindu ?
(Kupesa makabu ya menga ti kusamba Nzambi)

**🙒 Sala bageste :**

Bana sala bageste bonso bo ke tula-tula matadi ya kitoko na bibaka ya nzo-Nzambi.

**🗣 Yimba/kina :**

E, e, e ! Kiese aya !
Nzo-Nzambi kitoko , e,e,e,
Kiese aya !

**6.4 Bo manisaka kisalu yonso, ebuna bo kotisaka bima ya tata na yandi Davidi me pesaka na kati na yo.
2 Bansangu 5 :1**

 **🕮 Tangila bana :**

*5 :1 Ntangu Salomo me manisa kutunga Nzo-Nzambi ya mvimba imene, yandi bakaka bima yonso yina ya tata na yandi Davidi pesaka na Mfumu Nzambi (arza, wolo ti bima ya nkaka ya mutindu na mutindu), yandi tulaka yo na nzo ya bo vandaka kubumba kimvwama ya Nzo-Nzambi.*

**? Yula :**

**Niveau Prescolaire—**

* Keti Mfumu Salomo manisaka kutunga nzo-Nzambi, to yandi manisaka ve ?
(Yandi manisaka.)

**Niveau Primaire—**

* Nani me pesa yandi bima kukotisa na nzo-Nzambi ?
(Tata na yandi Davidi)

**Niveau Secondaire—**

Bima yai kotaka na sika ya bo bumbaka kimvwama ya nzo-Nzambi. Nki mutindu nge banza bo sadilaka bima yina ?
*[Moniteur, kuwa mabanza ya bana.]* (Mbala ya nkaka sambu na kuyidika konso mambu ya lenda bwa na kati ya nzo ya bisambu.)

**🙒 Sala bageste :**

Bana sala bageste bonso bo ke kwenda kubaka wolo ti arza na sika yo vandaka, ebuna bo ke nata yo na nzo-Nzambi.

**🗣 Yimba/kina :**

E, e, e !
Kiese aya!
Bo manisaka nzo ya Nzambi
Kiese aya !

**>|< Kumanisa leso :**

Salomo salaka kisalu yai yonso sambu yo kele mbote kusamba Nzambi na kimvuka, na kintwadi ti bakwikidi ya nkaka.

**Verse ya Kubambuka :**

*Bankunga 34 :4 “Beto vukana beto yonso, beto pesa Mfumu Nzambi lukumu. Beto kumiseno zina na Yandi.*

**🖑 Devoir :**

Beno bakristo, devoir mono ke pesa nge kele devoir mosi ya kiese. Na mposo yai, mono ke lomba beno kusosa konso ntangu ya nge lenda samba Nzambi na kimvuka ti bakristo ya nkaka. Kiese mingi kusamba na kimvuka !

**✞ Kubinga bana kukwisa na Yesu :**

Kimvuka ya nene ya bakwikidi ta vanda na zulu. Keti nge kele sur nde nge ke kwenda kuna ? Bible tuba nde Nzambi zaba bantu na yandi. Kana nge fwaka bubu yai, keti Nzambi ta tuba nde, « Yamba yandi na nzo na Mono. Yai kele mwana na Mono. Mono zaba yandi. ?”

Kana nge zaba ve, nge lenda zaba bubu yai. Kaka binga zina na Yandi na kieleka yonso. Ndima masumu na nge. Balula ntima. Lomba lusadisu na Yandi kubika masumu yina. Kwikila nde Yesu kele Mwana ya Nzambi ya fwaka na sika na nge, ya telamaka na lufwa. Zenga nde nge fweti landa Yandi.

Konso mposo, muntu ya zola beto kusadisa yandi na mambu yina, yandi bikala na nima ya kalasi, beto samba ti yandi.

**==NSUKA YA LESO 6**

**Leso 7. Salomo kotisaka Sanduku ya Nzambi na Nzo-Nzambi ti tulaka yo Nzo yina na maboko na Yandi, yo kuma nzo ya bisambu sambu na bantu ya bansi yonso.**

**2 Bansangu 5 :2-- 7 :22** (Beto lenda tanga yo mpi na 1 Bantolia 8, kansi 2 Bansangu kele na ndambu details kuluta.)

**I. Kusadisa moniteur ya kuyilama--**

**Kikuma :**

Beto samba Nzambi na kikesa sambu beto zaba nde Yandi ke ndima bisambu ya bantu ya bansi yonso ya sosa Yandi.

**Verse ya kubambuka :**

*Marko 11 :17a Yandi (Yesu) yantikaka kulonga bo nde : “Keti bo sonikaka na Mukanda ya Nzambi ve nde : ‘Nzo na Mono ta vanda nzo ya bisambu sambu na makanda yonso ya bantu ?’*

**Bankunga :**

**NZAMBI TA KUWA NGE**Nzambi ta Kuwa Nge, Nzambi ta Kuwa Nge,
Nzambi ta Kuwa Nge, na zina ya Yesu !

Yandi ta sadisa, Yandi ta sadisa,
Yandi ta sadisa, na zina ya Yesu !

**YESU ZOLA BANA YONSO**

Yesu zola bana yonso
Bana yonso na ntoto
Konso ndombe, mbwaki, mpembe,
Yesu zola bo yonso
Yesu zola bana yonso na ntoto !

Verset ya zole: Yesu kuwa bana yonso

**II. Revision**

Beto me mona nde Salomo tungaka nki ?
(Nzo ya bisambu ya nene ti ya kitoko)

**III. Kulonga Leso Yai na Bana**

**🡺 Kuyantika leso :**

Mbala mingi, kana bantu me tunga nzo ya mpa ya kele sambu na bwala, na nima, bo sala fete sambu na kutula yo na maboko ya Nzambi. Nzo ya bisambu ya Salomo tungaka, yo vandaka ve ya bwala mosi. Yo vandaka sambu na babwala yonso ya Israele, mpi sambu na bantu na konso kisika ya ta sosa kusamba Nzambi. Yo vandaka mambu ya nene. Ebuna yo lombaka fete mosi ya nene.

**🕸 Leso ya Bible (Developpement) na bandambu 4 :**

**7.1 Na kiese yonso, Salomo vutulaka Sanduku ya Nzambi na sika na yo na kati ya Nzo-Nzambi.
2 Bansangu 5 :2-14**

**🕮 Tangila bana sommaire yai :**

*Bambuka nde Nzambi pesaka bo kima mosi ya bo bingaka Sanduku ya Kuwakana to Sanduku ya Nzambi. Yai vandaka kiti sika ya Nzambi songaka lukumu na Yandi. Yo vandaka ntete na kati ya Nzo ya Nzambi ya ntenta, sika bantu ya Israele sambaka Nzambi ntangu bo vandaka kutambula na nseke. Ntangu yai, Mfumu Salomo me tunga Nzo ya Nzambi ya mbote. Yo yina, yandi zolaka kukotisa Sanduku ya Nzambi na kati na yo.*

*Salomo bingaka bambuta yonso ya Israele, bo kwisa kusadisa kunata Sanduku ya Nzambi, kutula yo na kati ya Nzo ya Nzambi ya yandi me tunga. Banganga-Nzambi nataka yo na mpila Nzambi me songa bo, ti bantu ya nkaka kwendaka na ntwala na yo. Bo vandaka kubula bampungi, kusala misiki, ti kuyimba nde :

« Beno kumisa Mfumu Nzambi, sambu Yandi kele mbote.  Kuzola na yandi mpi ke manaka ve. »*

*Bo tulaka yo na Nzo-Nzambi na sika bo me sala sambu na yo. Ebuna Nzambi kulumukaka na dituti ya ngolo, yo fulusaka Nzo-Nzambi ya nene. Yo songaka nde Nzambi vandaka kibeni kuna.*

**? Yula :**

**Niveau Prescolaire—**

* Bo yimbaka nde Nzambi kele nki mutindu ?
(Mbote)

**Niveau Primaire—**

* Bo tulaka nki na kati ya Nzo ya Nzambi ?
(Sanduku ya Nzambi)

**Niveau Secondaire—**

* Sambu na nki Sanduku ya Nzambi vandaka mfunu mingi ?
(Yo songaka nde Nzambi vandaka kuna.)

**🙒 Sala bageste :**

Bana sala bageste bonso bo kele na kati ya bantu ya ke nata Sanduku ya Nzambi. Bo yangalala, bo bula bampungi, bo sala misiki mutindu na mutindu. Na nsuka bo yonso tuba diaka ti diaka nde, « Kumisa Nzambi. Yandi kele mbote ! »

**🗣 Yimba/kina :**

Yangalala, bantu yonso
Sanduku ya Nzambi ke kwisa
Ke kwisa na Nzo ya Nzambi.

**7.2 Salomo sambaka Nzambi nde Yandi kuwa lombilu bantu ta sala na nzo yina. 2 Bansangu 6 :12--7 :3**

**🕮 Tangila bana bandambu yai :**

*12 Ebuna na meso ya bantu yonso… Salomo telamaka na ntwala ya mesa-kimenga, yandi tandulaka maboko na zulu sambu na kusamba.*

*13 (Salomo vandaka me tunga kima mosi ya kumatina, nene ti nda…Salomo mataka na zulu na yo. Yandi fukamaka na meso ya bantu yonso…)*

*14 Yandi sambaka Nzambi nde : « Mfumu Nzambi…Nzambi ya nkaka kele ve na zulu ti na ntoto bonso Nge…*

*20-21 Tala nzo na Nge yai…wa bisambu na mono ti ya bantu na Nge ke samba Nge na nzo yai. Kuna na zulu ya Nge kele, wa beto, wila beto mawa.*

*23-25 Bedisa muntu yina fweti bela…nungisa munti yina fweti nunga…Kana bambeni kubedisa bantu na nge …sambu bo salaka Nge masumu, ebuna kana bo kwisa kuvutuka na Nge…bo samba Nge na nzo yai…wa kusamba na bo, wila bo mawa…*

**? Yula :**

**Niveau Prescolaire—**

* Salomo zolaka nde Nzambi kuwa kusamba ya bantu, to Yandi kubuya ?
(Yandi kuwa, Yandi wila bo mawa.)

**Niveau Primaire—**

* Salomo lombaka Nzambi Yandi kuwa bo nki ntangu to na nki mambu ?
(Kana bantu ke bela, kana bambeni me bedisa bo)

**Niveau Secondaire—**

* Salomo salaka nki sambu na kudikulumusa na ntwala ya Nzambi ?
(Yandi fukamaka na meso ya bantu yonso)

**🙒 Sala bageste :**

Bana kukama, bo nangula maboko na zulu bonso Salomo. Bo diaka ti diaka nde, “O Nzambi, wila beto mawa.”

**🗣 Yimba/kina :**

**NZAMBI TA KUWA NGE**Nzambi ta Kuwa Nge, Nzambi ta Kuwa Nge,
Nzambi ta Kuwa Nge, na zina ya Yesu !

Yandi ta sadisa, Yandi ta sadisa,
Yandi ta sadisa, na zina ya Yesu !

**7.3 Salomo tubaka nde Nzo yina ta vanda nzo ya bisambu sambu na bantu ya bansi yonso ya sosa Nzambi. 2 Bansangu 6 :32-33**

**🕮 Tangila bana :**

*32 Kana nzenza kuna na ntoto ya ntama…wa nsangu ya lukumu na Nge…yandi kwisa kusamba Nge na nzo yai,*

*33 pana Nge Mfumu Nzambi kuna na zulu ya Nge kele, wa bisambu na Yandi. Sala mambu yina ya yandi ke lomba Nge, mpidina bantu yonso ya nsi-ntoto ta zaba Nge. Bo ta tinaka Nge boma…*

**? Yula :**

**Niveau Prescolaire—**

* Keti Salomo zolaka Nzambi kuwa kaka bo bantu ya Israele, to banzenza mpi ?
(Banzenza mpi)

**Niveau Primaire—**

* Sambu na nki nzenza ta zola samba na nzo-Nzambi na Israele ? Kana—

(Kana yandi wa nsangu ya lukumu ya Nzambi)

**Niveau Secondaire—**

* Nki vandaka nzala ya Salomo sambu na banzenza na bansi ya nkaka ?
(Bo yonso zaba Nzambi, bo tina Yandi boma.)

**🙒 Sala bageste :**

Bana yonso sala bageste bonso bo kele banzenza ke sala voyage ya nda sambu na kusamba na nzo-Nzambi.

**🗣 Yimba/kina :**

**YESU ZOLA BANA YONSO**

Yesu zola bana yonso
Bana yonso na ntoto
Konso ndombe, mbwaki, mpembe,
Yesu zola bo yonso
Yesu zola bana yonso na ntoto !

Verset ya zole: Yesu kuwa bana yonso

**7.4 Bo salaka makabu ya menga mingi, ti Nzambi ndimaka makabu na bo. Bo salaka mpidina bilumbu yonso 7 kutula mesa na maboko ya Nzambi, bilumbu 7 diaka ya fete. 2 Bansangu 7 :1-10**

**🕮 Tangila bana :**

*1 Ntangu Ntotila Salomo manisaka kusamba Nzambi imene, tiya katukaka na zulu, yo kwisaka kuyoka makabu yonso ya bo pesaka na zulu ya mesa-kimenga. Ebuna lukumu ya Mfumu Nzambi fulukaka na nzo-Nzambi.*

*2 Banganga-Nzambi monaka mpila ve na kukota na Nzo-Nzambi sambu lukumu ya Mfumu Nzambi vandaka me fuluka mpenza muna.*

*3 …bantu ya Israele…fukamaka ilungi na ntoto, bo sambaka Mfumu Nzambi. Bo pesaka Yandi mersi sambu na mambote na Yandi ti kuzola na Yandi yina ke manaka ve.*

*4-5 Ntangu yai, Ntotila Salomo ti bantu yonso ya Israele pesaka makabu na Mfumu Nzambi. Bo fwaka bangombe (mingi mingi)..ti mameme (mingi-mingi.)*

*6 Banganga-Nzanbu…(ti) bantu ya dikanda ya Levi vandaka …ke yimba bankunga ti kubula bima ya miziki…kubula bampungi. Bantu yonso mpi vandaka me telama.*

*8 …bo salaka …bilumbu nsambwadi (sambu na kupesa mesa-kimenga na maboko ya Nzambi). Bantu vandaka mingi mpenza…ebuna bo salaka diaka bilumbu nsambwadi sambu na Nkinsi….*

*9 Na nima…Salomo vutulaka bantu…na babwala na bo. Bo vutukaka na kiese mingi…*

**? Yula :**

**Niveau Prescolaire—**

* Bo pesaka makabu ya luku to ya bambisi ?
(Bambisi—bangombe ti mameme)

**Niveau Primaire—**

* Na nima ya makabu, nki fulusaka nzo-Nzambi ?
(Lukumu ya Nzambi)

**Niveau Secondaire—**

* Nki mutindu bo kumisaka Nzambi na miziki  ?

(Kuyimba, bima ya miziki, bampungi)

**🙒 Sala bageste :**

Bana sala bageste bonso bo ke kumisa Nzambi na miziki na bima ya miziki mutindu na mutindu.

**🗣 Yimba/kina :**Kumisa Nzambi ! Na kiese (3x)
Aleluya ! Na kiese !

**>|< Kumanisa leso :**

Na lumbu ya kutula nzo-bisambu na maboko ya Nzambi, Salomo yindulaka ve kaka bantu na yandi Israele, kansi yandi yindulaka bantu ya bansi yonso. Yandi lombaka Nzambi kuyamba bo yonso ya ta kwisa kusamba Yandi. Yandi zolaka nde bo mpi zaba Nzambi, bo mpi samba Yandi.

**Verse ya Kubambuka :**

*Marko 11 :17a Yandi (Yesu) yantikaka kulonga bo nde : “Keti bo sonikaka na Mukanda ya Nzambi ve nde : ‘Nzo na Mono ta vanda nzo ya bisambu sambu na makanda yonso ya bantu ?’*

**🖑 Devoir :**Beno bakristo, keti beno ke samba sambu na bantu ya bansi yonso bonso Salomo salaka ? Devoir mono ke pesa beno, yo yai : Na mposo yai, samba sambu na bantu ya batribu ya nkaka mpi bansi ya nkaka nde bo mpi kwisa kuzaba Nzambi.

**✞ Kubinga bana kukwisa na Yesu :**

Salomo zolaka nde bantu yonso zaba Nzambi. Nzambi tindaka Mwana na Yandi Yesu Kristo, Yandi kota nsi yai ya beto, Yandi zinga mbote-mbote na kati na beto. Yesu fwaka sambu na kubaka ndola ya mbi ya beto me sala. Kansi Yandi me bikala na lufwa ve. Yandi telamaka na lufwa. Yandi ke zinga bubuyai, ke yala na diboko ya kibakala ya Tata Nzambi.

Yandi me sila nde konso muntu balula ntima na Yandi, tula kivuvu kaka na Yandi mpamba, yandi ta guluka. Yesu ta lolula yandi. Yesu ta pesa Yandi ntima ya mpa. Yandi ta zwa luzingu ya mpa bubuyai. Yandi ta landa Yesu na luzingu na yandi, ti yandi ta baka moyo ya mvula na mvula na bwala ya Tata Nzambi.

Keti nge me balula ntima na Yandi ? Kana nge zaba ve, kansi nge zola, beto ta vanda na kiese kusolula ti nge na nima ya ecodim bubuyai.

NSUKA YA LESO 7

**==NSUKA YA LESO**

**Leso 8. Salomo tulaka kimfumu ya Nzambi na ntwala ya kimfumu na yandi mosi.**

**1 Bantotila 7:1-12, 2 Bansangu 8**

**I. Kusadisa moniteur ya kuyilama--**

**Kikuma :** Beto sosa Kimfumu ya Nzambi ntete na ntwala ya mambu yonso ya nkaka.

**Verse ya kubambuka :** Matayo 6 :33 (Malongi ya Yesu Kristo) *“…beno landa kaka na kusosa Kimfumu na Yandi ti mambu yina ya Yandi ke zolaka, ebuna yandi ta yika beno bima …yonso (ya mfunu). »*

**Nkunga :**

**SOSA NTETE**

Sosa ntete Kimfumu ya Zulu,
Ye lunungu na Yandi
Bima yonso Yandi ta yika na nge !
Alelu, Aleluya!

**II. Revision**

* (Salomo tungaka nki nzo ya nene ? (Ee, Nzo-Nzambi ya kitoko, ya nene, ya ngolo, ya ntalu.)
* Yandi tungaka yo sambu na kupesa lukumu na nani ? (Ee, na Nzambi. Na yandi mosi ve, ata yandi vandaka mfumu, kansi na Nzambi.)

**III. Kulonga Leso Yai na Bana**

**🡺 Kuyantika leso :**

Ntete, ntete, Salomo tulaka ngolo kutunga Nzo-Nzambi ya kitoko. Mambu ya Nzambi ntete, na ntwala mambu ya yandi mosi. Kansi yandi mpi tungaka banzo ya nkaka ya kitoko mingi mpi.

**🕸 Leso ya Bible (Developpement) na bandambu 4 :**

**8.1 Salomo tungaka nzo ya kimfumu ya yandi mosi ti ya nkento na yandi. 1 Bantotila 7 :1-12**

**🕮 Tangila bana bandambu yai :**

*1 Salomo tungaka mpi banzo ya kimfumu na yandi…*

*2-3 Na kati ya nzo yina, bo tungaka nzo ya bo pesaka zina « Mfinda ya Libani ». Yo vandaka (nene mingi)…*

*6-7 Bo tungaka mpi « Nzo ya Makunzi”…bo tungaka diaka “Nzo ya Kiti ya Kimfumu” ya bo vandaka kubinga mpi “Nzo ya Kusambisa Makambu” sambu kisika yo yina Salomo fweti sambisa makambu ya bantu….*

*8 Nzo ya yandi mosi Salomo fweti lala, bo tungaka yo …Bo tungaka mpi nzo ya nkaka ya muntindu yo yina sambu na mwana-nkento ya ntotila ya nene ya Ezipte yina ya Salomo kwelaka.*

**? Yula :**

**Niveau Prescolaire—**

* Keti Salomo tungaka kaka Nzo-Nzambi, to yandi tungaka banzo ya nkaka mpi ?
(Yandi tungaka banzo ya nkaka.)

**Niveau Primaire—**

* Bo sadilaka banzo yai nki mutindu ?
(Mosi yandi sambisaka makambu ya bantu na kati na yo. Mosi nzo sikaka yandi lalaka, mosi sambu na nkento na yandi.)

**Niveau Secondaire—**

* Beto me tanga banzo ikwa ya nene ya Salomo tungaka na nima ya Nzo-Nzambi ?
(Tanu)

**🙒 Sala bageste :**

*Bana sala bageste bonso bo ke tunga banzo.*

**🗣 Yimba/kina :**

Salomo na mayele tulaka Nzambi ntete.
Na nima yandi tungaka banzo mingi.

**8.2 Salomo tungaka babwala ya nkaka. 2 Bansangu
8 :1-6**

**🕮 Tangila bana bandambu yai :**

*2-3 Yandi tungaka diaka babwala yina ya Irami…pesaka yandi… Na nima yandi kwendaka diaka kunwanisa ntoto ya Amati ti ya Soba, yandi botulaka yo.*

*4-5 Yandi tungaka diaka bwala Palmire na ntoto ya zelo na zelo ti babwala yonso ya Amati sambu na kubumbaka madia. Salomo tungaka diaka (babwala mingi ya nkaka).*

*6…Yandi tungaka mpi konso kima ya yandi monaka mbote ya kutunga na kati ya Yeruzalem…ti bantoto yonso ya kimfumu na yandi.*

**? Yula :**

**Niveau Prescolaire—**

* Salomo tungaka mpi babwala. Bwala kele nzo mosi, to banzo mingi ?
(Banzo mingi)

**Niveau Primaire—**

* Salomo tungaka babwala na sika mosi kaka, to na bisika mingi ?
(Na biskia mingi na kimfumu na yandi yonso)

**Niveau Secondaire—**

* Yeruzalem vandaka kiti ya kimfumu. Yandi tungaka nki kuna? Nzo ya Nzambi ti nki ya nkaka ?
(Konso kima yand zolaka kutunga)

**🙒 Sala bageste :**

Bana sala bageste bonso bo kele kutunga bwala ya kitoko.

**🗣 Yimba/kina :**

Salomo na mayele tulaka Nzambi ntete.
Na nima yandi tungaka banzo mingi.

Salomo na mayele tulaka Nzambi ntete.
Na nima yandi tungaka babwala mingi.

**8.3 Salomo pesaka makabu na mpila Nzambi songaka bo. 2 Bansangu 8 :12-16**

**🕮 Tangila bana :**

*12 Salomo pesaka makabu…na Mfumu Nzambi na zulu ya mesa-kimenga ya yandi tungaka na ntwala ya Nzo-Nzambi,*

*13 mutindu vandaka nsiku ya Moize sambu na bankinsi…*

**? Yula :**

**Niveau Prescolaire—**

* Salomo pesaka nki na Nzambi ?
(Makabu)

**Niveau Primaire—**

* Salomo pesaka makabu wapi ?
(Na zulu ya mesa-kimenga ya yandi tungaka na ntwala ya Nzo-Nzambi.)

**Niveau Secondaire—**

* Salomo vandaka kupesa makabu kulanda nki nsiku ?
(Nsiku ya Nzambi pesaka Moize)

**🙒 Sala bageste :**

Bana sala geste bonso bo ke baka makabu ya mbisi, ke tula yo na zulu ya mesa-kimenga kupesa yo na Nzambi.

**🗣 Yimba/kina :**

Salomo na mayele tulaka Nzambi ntete.
Na nima yandi tungaka banzo mingi.

Salomo na mayele tulaka Nzambi ntete.
Na nima yandi tungaka babwala mingi.

Salomo na mayele tulaka Nzambi ntete.
Na nima yandi pesaka makabu na Nzambi.

**8.4 Salomo tindaka bantu kusosila yandi or na nsi ya nkaka. 2 Bansangu 8 :17-18**

**🕮 Tangila bana :**

*17 Ntangu yai Salomo kwenda na … babwala zole na lweka ya nzadi ya nene ya Mbwaki…ntotila Irami tindilaka yandi bamaswa…*

*18 …bantu ya Salomo kwendaka na nsi ya Ofire, bo bakaka wolo…*

**? Yula :**

**Niveau Prescolaire—**

* Bantu ya Salomon kwendaka na bamaswa kubaka nki ?
(Wolo)

**Niveau Primaire—**

* Bantu ya Salomo kwenda na Ofire nki mutindu ?
(Na bamaswa)

**Niveau Secondaire—**

* Bantu ya Salomo bakaka wolo na nki nsi ?
(Ofire)

**🙒 Sala bageste :**

Bana sala bageste bonso bo ke kota na bwatu, ke kwenda na bwatu. Bo baka or, bo tula yo na bwatu, bo vutuka.

**🗣 Yimba/kina :**

Salomo na mayele tulaka Nzambi ntete.
Na nima yandi tungaka banzo mingi.

Salomo na mayele tulaka Nzambi ntete.
Na nima yandi tungaka babwala mingi.

Salomo na mayele tulaka Nzambi ntete.
Na nima yandi pesaka makabu na Nzambi.

Salomo na mayele tulaka Nzambi ntete.
Na nima yandi kwendaka kusosa wolo.

**>|< Kumanisa leso :**

Mfumu Salomo salaka mambu mingi ya mbote, ti kimfumu na yandi kumaka ngolo. Kansi yai yonso, Nzambi kangulaka nzila kusala yo sambu yandi tulaka mambu ya Nzambi ntete. Yandi tungaka ntete Nzo ya Nzambi. Na nima Nzambi yikaka yandi bima mingi ya nkaka.

**Verse ya Kubambuka :**

**Verse ya kubambuka :** Matayo 6 :33 (Malongi ya Yesu Kristo) *“…beno landa kaka na kusosa Kimfumu na Yandi ti mambu yina ya Yandi ke zolaka, ebuna yandi ta yika beno bima …yonso (ya mfunu). »*

**Nkunga:**

**SOSA NTETE**

Sosa ntete Kimfumu ya Zulu,
Ye lunungu na Yandi
Bima yonso Yandi ta yika na nge !
Alelu, Aleluya!

**🖑 Devoir :**

Devoir mono ke pesa nge yo yai : Na mposo yai, sosa kutula mambu ya Nzambi ntete, na ntwala ya mambu yonso ya nkaka.

**✞ Kubinga bana kukwisa na Yesu :**

Kana nge me balula ntima ntete ve kuyamba Yesu Kristo, yai kele mambu ya ntete Nzambi ke zola na nge. Beto yonso me fwa bansiku ya Nzambi. Beto me sala mambu mingi ya Yandi ke ndima ve.

Kana nge zola Yandi kundima nge lumbu mosi bonso muntu na Yandi ya lenda kota zulu, yo lomba nde nge balula ntima. Zenga nde nge ta bika nzila ya masumu, nge ta landa Yesu Kristo. Tula ntima na Yandi, nde Yandi me futa mfuka ya masumu ya nge. Kwikila nde Yandi me telama na lufwa.

Binga Yandi kukota ntima, kutwadisa luzingu na nge. Yandi ta gulusa nge bubu yai kana nge ta binga zina na Yandi.

**==NSUKA YA LESO 8**

**Leso 9 Ntotila-nkento ya nsi Saba monaka lukumu ti mayele ya Salomo.**

**1 Bantotila 10 :1-13, 2 Bansangu 9 :1-12**(Yai yonso zole ke kwenda nzila mosi.)

**I. Kusadisa moniteur ya kuyilama--**

**Kikuma :** Beto tula ntima na Nzambi. Yandi nungisa beto bonso kele lukanu na Yandi.

**Verse ya kubambuka *:*** *1 Piere 5 :6 Yo yina, beno kudikulumusa na nsi ya diboko ya ngolo ya Nzambi, na mpila nde Yandi ta tedimisa beno na kilumbu yina ya Yandi me tulaka.*

**Nkunga :**

**KUDIKULUMUSA NA MESO YA NZAMBI**

Kudikulumusa na meso ya Nzambi
 (Kudikulumusa na meso ya Nzambi)

Kudikulumusa na meso ya Nzambi
 (Kudikulumusa na meso ya Nzambi)
Ye Yandi ta nangula nge (Lumbu na lumbu)
Ye Yandi ta nangula nge !

**II. Revision**

Mfumu Salomo me tunga Nzo-Nzambi mosi ya kitoko. Na nima yandi me tunga me nzo ya nene ya kimfumu ti banzo mingi ya kitoko. Ata babwala, yandi me tunga yo. Yonso ya kitoko, ya lukumu.

**III. Kulonga Leso Yai na Bana**

**🡺 Kuyantika leso :**

Kuvandaka muntu mosi zina ya Kupusa. Kupusa zolaka kudipusa na ntwala. Bantu ya nkaka monaka yandi lulendo. Bo zolaka yandi ve. Konso ntangu, Kupusa ta tuba nde, « Mono fweti vanda muntu ya ntete. Mono me luta mbote na bantu yonso.  Nani ya nkaka lenda sala yo kuluta mono ? » Keti nge ta zola Kupusa kuvanda nduku na nge ? Mono banza ve.

Salomo vandaka muntu ya nene. Nzambi pesaka yandi lukumu mingi. Kansi yandi kwendaka ve kusosa kudinungisa. Yandi kaka yalaka bantu na yandi Israele na ngolo ya Nzambi pesaka yandi.

**🕸 Leso ya Bible (Developpement) na bandambu 4 :**

**9.1 Mfumu-nkento ya nsi ya Saba waka lukumu ya Salomo. Yandi kwisaka na Yeruzalem na bimvwama mingi kuzikisa kana yo vandaka ya kieleka. 1 Bantotila 10 :1**

**🕮 Tangila bana :**

*1 Ntotila-nkento ya nsi ya Saba waka nsangu ya lukumu ya Salomo. Yandi kwisaka na Yeruzalemi sambu na kumeka Salomo ti kuyula yandi mambu ya mpasi-mpasi mpenza.*

**? Yula :**

**Niveau Prescolaire—**

* Nani kwisaka kumona Salomo ?
(Ntotila-nkento ya nsi ya Saba)

**Niveau Primaire—**

* Yandi kwisaka kutala Salomo ti kusala nki ya nkaka ?
(Kumeka yandi na kuyula ya mpasi)

**Niveau Secondaire—**

* NB : Bantu ya nkaka yindula nsi ya Saba vandaka yina ya beto binga Etiopia na nord partie ya Afrika, penepene na Ezipte. Ya naka yindula yo vandaka na ndambu ya Arabie. Ata na Afrika, ata na Arabie, yo ke monika nde lukumu ya Salomo me kwendaka ntama. Nki mutindu nge banzo yo panzanaka mutindu yina ?
(Probablement na kutuba ya bantu)

**🙒 Sala bageste :**

Bantu sala bageste bonso bo ke tambula, tambula, tambula na voyage ya ndaa kukwenda kutala Salomo.

**🗣 Yimba/kina :**

(Na ton ya ‘Yesu Azali Awa’)

Mfumu-Nkento kwisaka (3x)
Na Yeruzalem
Ya’ zolaka mona Salomo (3x)
Na meso

**9.2 Salomo pesaka mvutu ya mbote na banyiufula yonso ya yandi, yo yina yandi yitukaka na mayele na yandi ti bimvwama na yandi. 1 Bantotila 10 :2-5**

**🕮 Tangila bana :**

*2 Yandi kwisaka ti bantu mingi ya kisalu ti bashamo me nata mananasi ya kitoko, matadi ya ntalu, ti ndambu mingi ya wolo. Ntangu bo kutanaka, yandi yulaka Salomo mambu yonso ya yandi vandaka na yo na ntima.*

*3 Salomo pesaka mvutu na yo yonso…*

*4-5 Ntotila-nkento yitukaka mingi na kumona mayele ya Salomo, yandi yitukaka mingi mpi na kumona nzo ya kimfumu ya yandi tungaka, (ti bimvwama ya nkaka).… Bima yai yonso kumisaka yandi kisakasaka.*

**? Yula :**

**Niveau Prescolaire—**

* Keti Salomo pesaka mvutu na bakestio na yandi?

(Ee, yonso)

**Niveau Primaire—**

* Ntangu Mfumu-nkento monaka yai yonso, yandi kumaka nki mutindu ?
(Kisakasaka, kuyituka)

**Niveau Secondaire—**

* Nki mutindu yandi zabaka kupesa mvutu ya mbote na konso kestio ya ngolo nkento yai yulaka ?

(Kaka na ngolo ya Nzambi. Muntu yandi mosi lenda sala yo ve. Mayele ya Salomo, Nzambi muntu pesaka yo.)

**🙒 Sala bageste :**

Bana sala bageste kusonga kuyituka.

**🗣 Yimba/kina :**

(Ton : Yesu Azali Awa)

Yandi pesaka mvutu (3x)
Ya mbote. (Repeter)

**9.3 Yandi pesaka Nzambi lukumu sambu na yonso ya yandi monaka ti waka. 1 Bantotila 10 :6-9**

**🕮 Tangila bana :**

*6 Yandi tubaka na Salomo nde : « Mambu ya mono waka na ntoto na mono …yo kele ya kieleka. »*

*7 Kansi mono zolaka ve kundima yo tii kuna mono kwisa kumona yo na meso na mono mosi. Kansi yina ya mono waka kele fioti. Mayele na nge ti kimvwama na nge me luta yonso ya mono waka ! …*

*9 Lukumu na Mfumu Nzambi, Nzambi na nge ! Yandi me solaka nge na kuvanda ntotila ya Israele…..nge sambisa bantu yonso kiteso mosi.”*

**? Yula :**

**Niveau Prescolaire—**

* Mfumu-nkento pesaka lukumu na nani ?
(Na Nzambi)

**Niveau Primaire—**

* Sambu na nki nge banza Mfumu-nkento ntete zolaka ve kukwikila mambu yandi waka sambu na Salomo ?

*[Moniteur, kuwa mabanza ya bana.]* (Mbala ya nkaka sambu yandi bakisaka nde ata muntu mosi ve kele na mayele mutindu yina. Yina makambu ya Nzambi.)

**Niveau Secondaire—**

* Nki yandi monaka sambu na mpila Salomo vandaka kusambisa bantu ?
(Bantu yonso kiteso mosi. Justice.)

**🙒 Sala bageste :**

Bana sala bonso bo kele Mfumu-nkento yina, ke pesa lukumu na Nzambi na yonso yandi me mona.

**🗣 Yimba/kina :**

(Ton : Yesu Azali Awa)

Ya’ kumisaka Nzambi (3x)
Na zulu.

**9.4 Bo pesanaka makabu bo na bo, ebuna mfumu-nkento vutukaka na nsi na yandi. 1 Bantotila 10 :10-13**

**🕮 Tangila bana :**

*10 Ebuna ntotila-nkento ya Saba pesaka Salomo …wolo, ndambu mingi ya mananasi ya kitoko, ti ya matadi ya ntalu….*

*13 Ntotila Salomo mpi pesaka ntotila-nkento ya Saba bima yonso ya yandi zolaka. Yandi pesaka yandi mpi bakado ya bo ke pesaka na ntotila bonso Salomo. Na nima, ntotila-nkento vutukaka na nsi na yandi ti bantu na yandi.*

**? Yula :**

**Niveau Prescolaire—**

* Mfumu nkento pesaka Salomo nki ?
(Bakado)

**Niveau Primaire—**

* Salomo vandaka dezia mvwama mingi. Sambu na nki nge banza Mfumu-nkento ya Saba pesaka yandi cado ?
(Kaka kuzitisa yandi bonso mfumu)

**Niveau Secondaire—**

* Na nsuka ya mambu yai yonso, nki salamaka ?
(Mfumu-nkento ya Saba vutukaka na nsi na yandi.)

**🙒 Sala bageste :**

Bana sala bageste bonso bo kele mfumu-nkento ke pesa bakado na Mfumu Salomo. Na nima, bonso bo kele yandi ke vutuka na nsi na yandi distance ya ntama.

**🗣 Yimba/kina :**

(Ton : Yesu Azali Awa)

Bo pesanaka cado ( 3x)
Na kiese.
Yandi vutukaka na nzo (3x)
Ya ntama.

**>|< Kumanisa leso :**

Salomo zwaka ve lukumu sambu yandi kwendaka kusosa yo. Yandi sosaka kaka kuyala bantu na yandi mbote. Ebuna Nzambi Yandi mosi nangulaka yandi. Bantu ya bansi mingi monaka lukumu na yandi.

**Verse ya Kubambuka :**

***:****1 Piere 5 :6 Yo yina, beno kudikulumusa na nsi ya diboko ya ngolo ya Nzambi, na mpila nde Yandi ta tedimisa beno na kilumbu yina ya Yandi me tulaka.*

**Nkunga :**

**KUDIKULUMUSA NA MESO YA NZAMBI**

Kudikulumusa na meso ya Nzambi
 (Kudikulumusa na meso ya Nzambi)

Kudikulumusa na meso ya Nzambi
 (Kudikulumusa na meso ya Nzambi)
Ye Yandi ta nangula nge (Lumbu na lumbu)
Ye Yandi ta nangula nge !

**🖑 Devoir :**

Kana nge kele mukristo, sosa ve kudipusa nge mosi, kudinangula, kusonga bantu mambote na nge, mayele na nge. Na mposo yai, sosa kaka kusala kisalu ya nge na mpila mosi ya kwikama. Tula ntima na Nzambi nde Yandi ta pesa nge lukumu ya Yandi ke zola sambu na nge.

**✞ Kubinga bana kukwisa na Yesu :**

Kana nge kele mukristo ntete ve, zaba nde Nzambi me buya nge ve. Nge muntu me buya Yandi. Yandi ke kinga nge kubalula ntima, kutula lukwikilu na nge na Yandi. Yesu me futa dezia mfuka ya mbi yonso nge me sala. Tata Nzambi vandaka na yo kiese. Yandi me tedimisa Yesu na lufwa. Bo kele kukinga nge. Nge ta zenga nki mutindu sambu na Yesu Kristo ?

Nge lenda binga Yandi nge mosi konso ntangu, konso sika nge kele. Kana nge sosa lusadisu, bikala na nima ya ecodim bubu yai. Beto ta vanda na kiese kusadisa nge.

**==NSUKA YA LESO 9**

**Leso 10 Bankento ya Salomo bendaka ntima na yandi kuvudisa Nzambi.
1 Bantotila 11 :1-13**

**I. Kusadisa moniteur ya kuyilama--**

**Kikuma :**

Beto sosa mukwikidi ya kieleka na makambu ya luzolo ti mariage.

**Verse ya kubambuka :** *2 Korinto 6 :14 Beno kwenda kuvukana ve ti bampani, sambu mambu ya mutindu yina lenda salama ve. Nki mutindu mambu ya mbote lenda vukana ti mambu ya mbi ? Nki mutindu mwini lenda vukana ti mpimpa ?*

**Nkunga :**

**NSINGA YA BANSINGA TATU**
Nsinga ya bansinga tatu (3x)
Ke ngolo mingi.

Beto kwela kaka mukristo (3x)
Makwela ya kiese.

**II. Revision**

* Na mposo me luta, beto pesaka beno bakristo devoir kutula ntima na Nzambi nde Yandi ta nungisa nge na mpila ti na ntangu ya Yandi ke zola. Nani mekaka kusala yo ?
Merci na beno yonso ya ke tula ngolo kusala devoir ya beto ke pesa beno. Beno bantu ta kuma kuluta ngolo na kikristo na beno.
* Beto ke landa luzingu ya Ntotila Salomo. Nki beno lenda songa mono sambu na yandi ?

*[Moniteur, kuwa nki bana lenda bambuka.]*

**III. Kulonga Leso Yai na Bana**

**🡺 Kuyantika leso :**

Beto me mona nde Nzambi pesaka Salomo mayele mingi. Kansi mayele ke sadisa kaka kana muntu landa yo. Salomo vandaka Ntotila ya nene-nene, kansi yandi kubwaka kubwa mosi ya ngolo na mambu mosi—bankento !

**🕸 Leso ya Bible (Developpement) na bandambu 4 :**

**10.1 Salomo zabaka nsiku ya Nzambi nde bo kwela ve bampani, kansi yandi landaka yo ve. 1 Bantotila 11 :1-2**

**🕮 Tangila bana :***1 Ntotila Salomo vandaka kuzola bankento mingi ya bansi ya nzenza. Na nima ya mwana ya ntotila ya nene ya Ezipte, yandi kwelaka mpi bankento ya nsi ya Moabi, … Edomi, …bwala Sioni, …Amoni ti … Heti.*

*2 Yandi kwelaka bo ata Mfumu Nzambi tubaka na bantu ya Israele nde bo lenda kwelana ve ti bantu yina, mbaimbai bo ta benda bantu ya Israele na kusamba banzambi na bo. Kansi Salomo vandaka kuzola kaka bankento yina na ntima mosi.*

**? Yula :**

**Niveau Prescolaire—**

* Nzambi zolaka Salomo kukwela bankento ya nzenza, to Yandi zolaka ve ?
(Nzambi zolaka ve.)

**Niveau Primaire—**

* Sambu na nki Nzambi zolaka ve bantu na Yandi Israele kukwela bankento ya nzenza ?
(Sambu bo sambaka banzambi ya nkaka, mbaimbai bo benda yandi kusambu bo mpi.)

**Niveau Secondaire—**

* Nki mutindu Salomo lemfukaka na nsiku ya Nzambi nde bo samba ve bankento bampani ?
(Yandi lemfukaka ve. Yandi zolaka kaka bankento yina.)

**🙒 Sala bageste :**

Bana sala geste bonso bo kele Nzambi ke kebisa bantu na Yandi kukwela bampani ve.

**🗣 Yimba/kina :**

Beto kwela kaka mukristo (3x)
Makwela ya kiese.

(Na mawa) Salomo kwelaka bampani mingi (3x)
O, mawa mingi !

**10.2 Salomo zabaka nde na luyantiku, Nzambi kwelisaka bakala mosi ti nkento mosi. Kansi yandi bakaka bankento mingi-mingi. 1 Bantotila 11 :3a**

**🕮 Tangila bana :**

*1 Bantotila 11 :3a Yandi (Salomo) vandaka na bankento ya makwela nkama nsambwadi (700)….Yandi vandaka mpi na bankento ya makangu nkama tatu (300).*

**? Yula :**

**Niveau Prescolaire—**

* Salomo bakaka nkento mosi to bankento mingi ?
(Bankento mingi)
* Lukanu ya Nzambi vandaka nkento mosi to bankento mingi ?
(Nkento mosi)

**Niveau Primaire—**

* Nani lenda sala addition ? Bankento 700 plus bankento 300. Salomo vandaka na bankento ikwa yonso?
(Un mille to 1,000)

**Niveau Secondaire—**

* Nki diswaswanu na kati ya bankento ya makwela ti bankento ya makangu ?
(Bankento ya makwela yandi bakaka na mpila ofisiel. Bankento ya makangu yandi kaka bakaka bo na mpila na yandi.)

**🙒 Sala bageste :**

Bana sala bonso bo kele Salomo, ke tanga bankento na yandi. Bo tanga tii ntangu bo lenda tanga diaka ve. Bo ta vanda ve na mpila kumanisa.

**🗣 Yimba/kina :**

Nzambi tubaka, baka nkento mosi.
Salomo bakaka bo mingi.

**10.3 Na mukanda ya Bingana, Salomo songaka bingonsa ya kulanda bankento ya ndumba. Kansi yandi pesaka nzila nde bankento na yandi kubenda yandi kusala mbi, ata kusamba banzambi ya nkaka. Bingana 2 :16-18a, 1 Bantotila 11 :3b-8**

**🕮 Tangila bana :**

Mpila Salomo sonikaka na Bingana, mukanda ya mayele na yandi : *Bingana 2 :16 Nge ta mona mpila ya kutina konso nkento ya mbi yina ke zola kubwisa nge na munoko na yandi ya sukadi.*

*17 yandi ke sadilaka bakala na yandi mubulu, yandi ke landaka ve mambu ya yandi tubaka na meso ya Nzambi ntangu bo kwelaka.*

*18 Kana nge kwenda na nzo na yandi, nge kele na nzila ya lufwa…*

*1 Bantotila 11 :3b* *Bankento yai yonso (ya Salomo) salaka na mpila nde yandi kuvila Nzambi.*

*4 Ntangu yandi kumaka mununu, bo bendaka yandi na kusamba banzambi ya nkaka. Yandi lemfukilaka diaka ve Mfumu Nzambi…muntindu tata na yandi Davidi salaka.*

*5 Yandi sambaka (biteki mingi).*

*6 Yandi salaka mbi na meso ya Mfumu Nzambi, sambu yandi vandaka kulemfukila Yandi ve bonso tata na yandi Davidi.*

*7-8 …yandi tungaka (banzo mingi )sambu na kusambila (biteki mutindu na mutindu.)*

**? Yula :**

**Niveau Prescolaire—**

* Salomo bendaka bankento na yandi kusamba Nzambi, to bo bendaka yandi kusamba biteki ?
(Bo bendaka yandi kusamba biteki.)

**Niveau Primaire—**

* Mambu yai salamaka ntangu Salomo vandaka jeune to ntangu yandi me nuna ?
(Ntangu yandi me kuma mununi.)

**Niveau Secondaire—**

* Songa mambi zole ya bankento ya Salomo bendaka yandi kusala.
(Kusamba biteki na bo mpi kutungila biteki yina banzo.)

**🙒 Sala bageste :**

Bana yonso sala bonso bo ke na mawa sambu Salomo me tunga banzo ya biteki.

**🗣 Yimba/kina :**

Bankento ya Salomo, bo mingi
Bendaka yandi kusala mbi
Bendaka yandi kusamba biteki
O, mawa mingi !

**10.4 Yo yina, Nzambi vandaka na makasi, Yandi zengaka Salomo ndola. 1 Bantotila 11 :9-12**

**🕮 Tangila bana :**

*9-10 Ata Mfumu Nzambi, Nzambi ya Israele, kwisaka kudisonga na Salomo mbala zole na ndosi, ti kusonga yandi na kusamba ve banzambi ya banzenza, Salomo lemfukilaka Yandi ve. Yandi buyaka Yandi. Yo yina Mfumu Nzambi waka makasi mingi.*

*11 Yandi tubaka na yandi nde : « Sambu nge me bebisa kuwakana na Mono wakanaka ti nge, nge me landa ve bansiku ya Mono pesaka nge, Mono ke katula kimfumu na maboko na nge…*

*12 Kansi sambu na tata na nge Davidi, Mono ta sala yo ve ntangu nge ke na moyo, kansi na ntangu yina ya mwana na nge ta vanda ntotila.*

**? Yula :**

**Niveau Prescolaire—**

* Mpila bankento ya Salomo bendaka yandi kusamba biteki, Nzambi zolaka yo, to Yandi zolaka yo ve ?
(Nzambi zolaka yo ve.)

**Niveau Primaire—**

* Nzambi zengaka kupesa Salomo nki ndola ?
(Kubotula kimfumu)

**Niveau Secondaire—**

* Ndola yai ta salama ve na moyo ya Salomo, kansi na nima, na ntangu mwana na yandi ke yala. Sambu na nki Nzambi ta kinga ?
(Sambu na kwikama ya tata na yandi Davidi)

**🙒 Sala bageste :**

Mwana mosi sala bonso Salomo. Yandi kufwa, yandi lala. Mwana mosi sala bonso mwana na yandi. Yandi vanda na zulu ya kiti ya kimfumu. Bana ya nkaka tuba « O yea » bonso bo ke yamba yandi. Nge sala bonso Nzambi, nge kwenda katula bana mingi na kimfumu ya mwana ya Salomo. Nge tuba nde “Mono ke botula nge sambu Salomo salaka mbi.”

**🗣 Yimba/kina :**

Nzambi waka makasi mingi
Sambu Salomo lemfukaka ve
Salomo mene sala mbi,
O, mawa mingi.

**>|< Kumanisa leso :**

Bana, Salomo vandaka muntu ya kuluta mayele ya bantu yonso, katula kaka Yesu, Mwana ya Nzambi.

Yandi zabaka nsiku ya Nzambi mbote. Nkento mosi. Nkento ya kwikila Nzambi, ya landa Nzambi. Mumpani ve.

Kansi yandi landaka ve mayele ya yandi zabaka. Yandi landaka ve kusonika na yandi mosi na mukanda ya Bingana. Yandi pesaka nzila nde luzolo ya bankento bampani kusimba yandi. Ebuna yo simbaka yandi, yo nikisaka yandi ngolo, yo bendaka yandi kusala mbi. Yandi yantikaka na ngolo ti lukumu yonso. Yandi manisaka na mawa sambu na mambu yina. O, bana, keba na mambu yina. Sambila Nzambi nde kana ntangu kulunga, Yandi pesa nge nkento to bakala ya mbote, ya zola Yandi.

**Verse ya Kubambuka :**

*2 Korinto 6 :14 Beno kwenda kuvukana ve ti bampani, sambu mambu ya mutindu yina lenda salama ve. Nki mutindu mambu ya mbote lenda vukana ti mambu ya mbi ? Nki mutindu mwini lenda vukana ti mpimpa ?*

**Nkunga :**

Nsinga ya bansinga tatu (3x)
Ke ngolo mingi.
*(Nsinga mosi na makwela kele Nzambi, ya zole kele bakala, ya tatu kele nkento.)*

Beto kwela kaka mukristo (3x)
Makwela ya kiese.

**🖑 Devoir :**

Bana bakristo, devoir mono ke pesa beno kele kuyantika kusamba Nzambi sambu na muntu ya nge ta kwela.

**✞ Kubinga bana kukwisa na Yesu :**

Kansi, kana nge me yamba Yesu ntete ve, nge mosi kele mumpani. Nge fweti zenga kubika nzila ya masumu, kulanda Yesu Kristo. Kubalula ntima. Nge lenda sala yo, ata bubuyai. Yesu ke kinga kuyamba nge na fami ya Nzambi.

**==NSUKA YA LESO 10**

**Leso 11 Bamariage ti bampani natilaka Salomo mpasi ti mawa. 1 Bantotila 11 :14-40, Mukanda ya Longi**

**I. Kusadisa moniteur ya kuyilama--**

**Kikuma :** Beto sosa mukwikidi ya kieleka na makambu ya luzolo ti mariage.

**Verse ya kubambuka :** *2 Korinto 6 :14 diaka*

*Beno kwenda kuvukana ve ti bampani, sambu mambu ya mutindu yina lenda salama ve. Nki mutindu mambu ya mbote lenda vukana ti mambu ya mbi ? Nki mutindu mwini lenda vukana ti mpimpa ?*

**Nkunga :**

Nsinga ya bansinga tatu (3x)
Ke ngolo mingi.
*(Nsinga mosi na makwela kele Nzambi, ya zole kele bakala, ya tatu kele nkento.)*

Beto kwela kaka mukristo (3x)
Makwela ya kiese.

Bayina kwela mumpani-I (3x)
Makwela ya mawa.

**II. Revision**

* **Kulanda devoir ya leso me luta :**Na mposo me luta, beto lombaka beno bakristo kuyantika kusamba sambu na muntu ya nge ta kwela kana nge me yela. Nani me sala yo ? Kiese mingi.
* **Kuyindula diaka leso me luta :**

Bana, Salomo vandaka mayele mingi, kansi nki vandaka kubwa ya nene na yandi ?
(Bankento. Yandi landaka ve bansiku ya Nzambi na mambu ya makwela. Yandi kwelaka bankento bampani, ti yandi kwelaka bo mingi.)

**III. Kulonga Leso Yai na Bana**

**🡺 Kuyantika leso :**

Beto monaka nde Nzambi vandaka na makasi na mpila Salomo kwelaka bankento bampani, Yandi zengaka yandi ndola. Yandi tubaka nde Yandi ta katula kimfumu na yandi. Kansi sambu tata na yandi Davidi landaka Nzambi mbote, mambu yina ta salama kaka na nima Salomo me fwa. Yo ta salama na ntangu ya mwana na yandi ta vanda kuyala. Bubuyai beto landa kumona mpasi ti mawa ya kwisaka na Salomo sambu yandi lemfukaka ve na mambu ya bankento ti makwela.

**🕸 Leso ya Bible (Developpement) na bandambu 3 :**

**11.1 Ntete, Salomo vandaka na ngemba. Kansi ntangu yai, Nzambi kumisaka bantu ya nkaka mbeni na yandi. Bantotila 11 :14, 23, 26.**

**🕮 Tangila bana :**

*14 Adadi, muntu ya fami ya ntotila ya nsi ya Edomi, Mfumu Nzambi kumisaka yandi mbeni ya Salomo.*

*23 Mfumu Nzambi pesaka Salomo mbeni ya nkaka. Rezoni….*

*26 Muntu ya nkaka yina kumaka mbeni ya ntotila Salomo kele Yeroboami …muntu ya …ntoto ya Efrayimi.*

**? Yula :**

**Niveau Prescolaire—**

* Nzambi tedimisaka banduku to bambeni ya Salomo ?
(Bambeni)

**Niveau Primaire—**

* Bible ke songa beto bambeni ikwa ya Nzambi tedimisaka kunwanisa Salomo ?
(Tatu)

**🙒 Sala bageste :**

Bana yonso sala bageste bonso bo ke wa makasi, bo ke zola kunwanisa Salomo.

**🗣 Yimba/kina :**

Nzambi tedimisaka bambeni
Ndola Yandi pesaka Salomo
Ndola Yandi pesaka.

**11.2 Ntangu Salomo me nuna, yandi sonikaka Mukanda ya Longi. Yo ke songa nde mambu yonso ya mbote ya luzingu yai, yonso kele ya mpamba kukonda Nzambi. Longi 1 :2-3, 12-14**

*[Moniteur, keba. Yai kele ve mukanda ya Kulonga, ya kele na mikanda ya Moize. Yai kele mukanda ya poesie. Yo kele na nima ya mikanda ya Bankunga ti Bingana na Bible na beto.]*

**🕮 Tangila bana :** (Salomo yandi mosi ke tuba, ke sadila titre ‘Longi.’)

*Longi 1 :2 Longi tubaka nde luzingu kele mpamba, yo kele mpamba, luzingu yonso kele mpamba, yo kele mpamba mpenza.*

*3 Muntu ke lutisa ntangu ya luzingu na yandi yai ya nkufi na kusala ngolo ti na kumona mpasi, ebuna nki yandi ta baka ?*

*12 Mono Longi, mono vandaka ntotila...*

*14 Mono me tala bima yonso awa na ntoto, ebuna mono ke songa beno nde yonso kele mpamba. Yo kele kaka mupepe.*

**? Yula :**

**Niveau Prescolaire—**

* Na ntangu ya ndola, Salomo monaka nde luzingu vandaka mfunu mingi, to ya mbamba ?
(Kaka ya mpamba)

**Niveau Primaire—**

* Ntangu yandi me nuna, Salomo sonikaka nki mukanda ya kele na Bible na beto ?
(Mukanda ya Longi)

**Niveau Secondaire—**

* Sambu na nki nge banza yandi tubaka nde, ‘Mono vandaka ntotila’ ?
*[Moniteur, kuwa mabanza ya bana.]
(Mbala ya nkaka sambu ntotila lenda sala mambu yonso. Yandi zabaka mbote nde yonso kele mpamba.)*

**🙒 Sala bageste :**

Bana sala bageste kusonga kima ya mpamba.

**🗣 Yimba/kina :**

O, mawa, mawa.
Luzingu konda Nzambi kaka mpamba, mpamba.

**11.3 Nsuka ya Mukanda ya Longi, yo yai : Zitisa Nzambi ti lemfuka na bansiku na Yandi, sambu Yandi ta sambisa konso mambu. Longi 12 :13-14**

**🕮 Tangila bana :**

*12 :13 Na mambu yai yonso, ke na kima mosi mpamba ya kutuba :Zitisa Nzambi, lemfuka na bansiku na Yandi, sambu yai kele kisina ya Nzambi me sadilaka muntu.*

*14 Konso kima ya beto ke sala, Nzambi ke sambisa beto, ata mambu ya mbote to ya mbi, ata mambu ya beto ke salaka na kinsweki.*

**? Yula :**

**Niveau Prescolaire—**

* Yo kele mfunu kuzitisa Nzambi, to mfunu ve ?

(Mfunu)

**Niveau Primaire—**

* Longi tuba nde beto fweti sala mambu zole sambu na Nzambi. Nki mambu yina zole ?
(Kuzitisa Nzambi ti kulemfuka na Yandi.)

**Niveau Secondaire—**

* Nzambi ta sambisa beto na nki ?
(Yonso beto sala, ya mbote to ya mbi, ata mambu ya kinsweki.)
* Kana Nzambi sambisa beto na mambu ya mbote beto sala, yai ta vanda ya ndola ve, kansi ya nki ?
(Ya makabu)

**🙒 Sala bageste :**

Bana nikisa musapi ti songana bo na bo nde : « Zitisa Nzambi. Lemfuka na Yandi. »

**🗣 Yimba/kina :**

Nsinga ya bansinga tatu (3x)
Ke ngolo mingi.
*(Nsinga mosi na makwela kele Nzambi, ya zole kele bakala, ya tatu kele nkento.)*

Beto kwela kaka mukristo (3x)
Makwela ya kiese.

Bayina kwela mumpani-I (3x)
Makwela ya mawa.

**>|< Kumanisa leso :**

Nzambi zolaka kusakumuna Salomo na mariage ya mbote, kansi Salomo lemfukaka ve bansiku na yandi. Yo yina, Nzambi pesaka Salomo ndola. Mabanza ya Salomo kubwaka tii kiese na yandi manaka. Yandi monaka luzingu yai yonso kima ya mpamba. Ata lukumu ti bimvwama ti mayele na yandi yonso, bima ya mpamba. Na nsuka, yandi bakisaka nde mambu ya luta nene kele kuzitisa Nzambi ti kulemfuka na Yandi.

**Verse ya Kubambuka :**

*2 Korinto 6 :14 diaka*

*Beno kwenda kuvukana ve ti bampani, sambu mambu ya mutindu yina lenda salama ve. Nki mutindu mambu ya mbote lenda vukana ti mambu ya mbi ? Nki mutindu mwini lenda vukana ti mpimpa ?*

**🖑 Devoir :**

Beno bakristo, tala mawa ya me kwisa na Salomo sambu yandi lemfukaka na Nzambi ve na mambu ya makwela. Devoir mono pesa beno kele kulanda kusamba Nzambi nde Yandi twadisa nge na mambu yina.

**✞ Kubinga bana kukwisa na Yesu :**

Salomo me tuba mbote nde luzingu kukonda kulemfuka na Nzambi, yo kele ya mpamba. Nge zola ve nde na nsuka ya luzingu na nge, nge mona yo mpamba. Nge kele na mfunu ya Yesu Kristo na luzingu na nge. Yandi ta pesa nge ngolo kulemfuka na Nzambi ti luzolo na kulemfuka. Keti nge zola bubuyai kuzenga kulanda Yandi? Nge lenda balula ntima bubu yai. Nge lenda yamba Yandi bonso Mvulusi ti Mfumu na nge.

Makutu ya Yesu kele kukangula konso ntangu na bo ya binga zina na Yandi na kieleka. Kana nge ke sosa lusadisu, beto lenda samba ti nge na nsuka ya leso ya bubuyai.

**==NSUKA YA LESO 11**

**Leso 12 Salomo kufwaka. Luzingu ya Salomo ke songa beto nki ?**

**1 Bantotila 11 :41-43, 2 Bansangu
9 :29-31, Mikanda ya Bingana, Kitoko ti Longi**

**I. Kusadisa moniteur ya kuyilama--**

**Kuyidika na ntwala :** Kunata mafuta mosi ya kitoko ti kima ya mbi bonso mbisi ya kupola to banzidi ya kufwa to matufi. Nge ta sadila yo na 12.4 ‘Sala Bageste.’

**Kikuma :** Beto landa Nzambi kaka. Bantu ya nkaka benda beto ve kubika nzila ya Nzambi. Beto me kota na nzila na Yandi, beto suka mpi na nzila na Yandi.

**Verse ya kubambuka *:*** *Yoane 8 :31 Yesu…nde: “Kana beno ke landa malongi na Mono, ya kieleka beno kele balonguki na Mono.*

**Bankunga :**

**II. Revision**

* **Kulanda devoir ya leso me luta :**Na bamposo zole me luta, beto me lomba beno bakristo kuyantika kusamba sambu na muntu ya nge ta kwela. Kana nge me sala yo mbote. Landa mbala na mbala kusamba Nzambi mpidina, sambu yina kele mambu mosi ya nene.
* **Kubambuka diaka baleso ya Salomo:**
* Salomo yantikaka luzingu na yandi na mpila ya mbote. Nki yandi salaka mbote ?
(Yandi lombaka Nzambi kupesa yandi mayele kuyala Israele. Yandi tundaka nzo ya Nzambi. Yandi yindulaka mambu ya Nzambi na ntwala mambu na yandi mosi.)
* Yandi salaka nki mambu ya pesaka Nzambi kiese ve ?
(Yandi kwelaka bankento bampani, ti yandi kwelaka bo mingi. Ntangu yandi me nuna, bo twadisaka yandi kusamba biteki na bo.)
* Nzambi vandaka na makasi na mambu yina, yo yina, Yandi pesaka Salomo nki ndola ?
(Kukatula kimfumu na yandi na bilumbu ya mwana na yandi ta kuma mfumu.)

**III. Kulonga Leso Yai na Bana**

**🡺 Kuyantika leso :**

Salomo yantikaka mbote, kansi yandi manisaka luzingu na yandi na nsoni. Bu yandi me nuna, yandi kwendaka kusambila banzambi ya nkaka. O, mawa mingi ! Nsoni mingi ! Bubuyai, beto yindula luzingu na yandi yonso, yo ke songa beto nki ?

**🕸 Leso ya Bible (Developpement) na bandambu 4 :**

**12.1 Salomo yalaka bamvula 40, ebuna yandi fwaka ti bo zikaka yandi. Mwana na yandi Roboami yingaka yandi. 1 Bantotila 11 :42-43**

**🕮 Tangila bana :**

*42 Yandi vandaka kuyala bantu yonso ya Israele kuna na Yerusalemi bamvula makumi iya (40).*

*43 Yandi fwaka. Bo zikaka yandi na Bwala ya Davidi, ebuna mwana na yandi Roboami bikaka kuyinga yandi na kimfumu.*

**? Yula :**

**Niveau Prescolaire—**

* Nki kwisilaka Salomo ?
(Yandi fwaka.)

**Niveau Primaire—**

* Salomo yalaka Israele bamvula ikwa ?
(40)

**Niveau Secondaire—**

* Nani yingaka Salomo na kimfumu ?
(Mwana na yandi Roboami)

**🙒 Sala bageste :**

Bana songa bamvula 40. Bo yonso misapi yonso mbala iya. Bo tanga kumi, makumi zole, makumi tatu, makumi iya. Makumi iya Salomo yalaka.

**🗣 Yimba/kina :**

Salomo kufwaka, ee
Mwana na yandi yingaka yandi.

**12.2 Na bilumbu ya ntete na yandi, Nzambi pesaka yandi mayele mingi. Yandi sonikaka mukanda ya Bingana fuluka na mayele na yandi. Yandi sonikaka mpi mukanda ya Kitoko kusonga luzolo ya kitoko na kati ya bakala ti nkento. Kitoko 4:1a**

**🕮 Tangila bana :**

*4 :1a Nge kele kitoko, sheri na mono.
Nge kele kitoko mpenza !
Meso na nge kele kitoko bonso diama…*

**? Yula :**

**Niveau Prescolaire—**

* Na luzolo ya mbote, bakala ke mona nkento na yandi kitoko to kitoko ve?
(Kitoko)

**Niveau Primaire—**

* Salomo monaka meso ya nkento na yandi bonsi nki ?
(Diama. Kima ya ntalu ti kitoko mingi.)

**Niveau Secondaire—**

* Yindula. Mukanda ya mvimba (Kitoko) kaka kusonga kiese ya luzolo ya kitoko na bakala ti nkento na yandi. Salomo zabaka mbote nzila ya Nzambi. Sambu na nki nge banza yandi landaka yo ve na mambu ya makwela?
*[Moniteur, kuwa mabonza ya bana.]*

**🙒 Sala bageste :**

Bana sala bonso bo ke tala nkento to bakala ya bo zola mingi, bo ke na kiese.

**🗣 Yimba/kina :**

O Salomo ! Nge muntu ya mayele
Me sala buzoba kulanda ve nzila ya Nzambi
Na mambu ya makwela
O mawa mingi.

**12.3 Kansi yandi landaka ve mayele ya Nzambi na mambu ya bankento ti makwela. Na nsuka ya moyo na yandi, yandi zwaka ndola ya Nzambi. Yandi sonikaka mukanda ya Longi kusonga mawa na yandi. Bankento na yandi me kanga yandi na mutambu.
Longi 7:26**

**🕮 Tangila bana :**

*26 Mono monaka nde bankento ya nkaka me luta lufwa na mbi. Kuzola yina ya bo ke zola nge, yo kele mutambu to bukondi, ebuna maboko yina ya bo ke tula nge na nkingu kele miniololo. Muntu yina ke pesa Nzambi kiese, yandi ta tina, kansi muntu ya masumu, nkento ya mutindu yina ta kanga yandi.*

**? Yula :**

**Niveau Prescolaire—**

* Keti Salomo monaka bankento yonso
mbote ?

(Ikele ve.

**Niveau Primaire—**

* Salomo tubaka nde luzolu ya bankento ya nkaka kele bonso nki ?
(Mutambu to bukondi. Bo ke zola kaka kukanga nge.)

**Niveau Secondaire—**

* Nki parti ya luzingu na yandi nge banza Salomo vandaka kuyindula ntangu yandi sonikaka bandinga yai ?
(Mpila yandi zolaka bankento bampani, kansi bo kangaka yandi kukwenda kusamba biteki na bo.)

**🙒 Sala bageste :**

Bana sala bonso bo ke kanga mbisi na mutambu to bukondi.

**🗣 Yimba/kina :**

Bankento ya mbi ya bampani
Me kanga Salomo
Bo me benda yandi kusala mbi
Kusambila biteki.

**12.4 Salomo yantikaka mbote ti Nzambi. Yandi manisaka na nsoni, na kati ya ndola ya Nzambi. Luzingu na yandi mawa sambu yandi landaka Nzambi ve na mambu mosi—bankento. Longi 10 :1**

**🕮 Tangila bana :**

*1 Banzinzi ya kufwa lenda basisa nsudi ya mbi na mulangi ya mananasi.*

*Kamwa-buzoba ya fioti lenda bebisa mayele ya nene.*

**? Yula :**

**Niveau Prescolaire—**

* Kana mbisi kufwa ti yo lala, nge ta kuwa nki ?
(Nsudi ya mbi)

**Niveau Primaire—**

* Kubebisa mayele ya nene, buzoba ikwa kele mfunu ? Buzoba ya nene to buzoba ya
fioti ?
(Buzoba ya fioti)

**Niveau Secondaire—**

* Nki buzoba Salomo me sala ?
(Yandi me kwela bankento bampani ti yandi me kwela bo mingi.)
* Mbi mosi yai ya yandi me sala, yo me bebisa nki ?
(Mayele ya nene na yandi, luzingu na yandi yonso)

**🙒 Sala bageste :**

Songa bana mafuta ya kitoko. Songa bo kima ya mbi. Yula bo kana nge zola bo kutula kima ya mbi na kati na yo. Bo ta vutula nde, ‘Ve.’ Sambu na nki ? Sambu ata ndambu fioti ya kima ya mbi ta bebisa kima ya mbote.

**🗣 Yimba/kina :**

Salomo monaka na mawa
Nde masumu me bebisa yandi.
O mawa
O masumu me bebisa yandi.

**>|< Kumanisa leso :**

Salomo yantikaka mbote. Yandi salaka mambu mingi ya mbote na luzingu na yandi. Na mambu mingi yandi pesaka Nzambi lukumu. Kansi na mambu mosi, yandi lemfukilaka Nzambi ve. Yo kumaka bonso mutambu kukanga yandi.  Na nsuka ya moyo na yandi, Salomo kwndaka kusamba biteki ya bankento na yandi. Mambu yina, Nzambi zolaka yo ve. Salomo manisaka na nsoni.

**Verse ya Kubambuka :**

*Yoane 8 :31 Yesu…nde: “Kana beno ke landa malongi na Mono, ya kieleka beno kele balonguki na Mono.*

**🖑 Devoir :**

Bana bakristo, keti nge ke tula ngolo kulanda Yesu na mambu yonso, kulanda yonso ya Yandi tuba ? Kana nge zaba nde kele disumu mosi nge ke sala ya ke pesa Yandi kiese ve, yai ntangu ya mbote kuyambula yo. Yindula mambu yina na mposo ke kwisa, ti tula ngolo kulanda Yesua na mambu yonso.

**✞ Kubinga bana kukwisa na Yesu :**

Beto yonso me sala mambu ya ke pesa Nzambi kiese ve. Bible ke tuba yai kele masumu. Yo kele mbi. Masumu me natila beto lufwa. Yo me kanga beto nzila kuvanda sikamosi ti Nzambi na zulu. Kansi Yesu fwaka na sika na beto. Kana beto ndima yina ya Yandi salaka sambu na beto, Nzambi ta lolula beto ti pesa beto ntima ya mpa. Yandi ta pesa beto mvula na mvula.

Keti nge me ndima nde yina Yesu salaka vandaka sambu na nge ? Kana nge me yamba Yandi ntete ve, sala yo bubuyai. Nge mpi lenda kuma mwana ya Nzambi.

**==NSUKA YA LESO 12**

**Leso 13 Roboami buyaka conseye ya bambuta, ebuna kimfumu kabanaka. 1 Bantotila 12, 2 Bansangu 10**

**I. Kusadisa moniteur ya kuyilama--**

**Kuyidika na ntwala :** Sosa banti kumi na zole. Nge ta sadila yo na 13.4, Kusala bageste.

**Kikuma :** Beto sosa conseye ya bantu ya mayele ti ya kinzambi. Beto kuwa ve konso konseye ya mpamba-mpamba.

**Verse ya kubambuka :**Bingana 1 :5 *Ata bantu ya mayele bo wa, mpidina bo yika mayele na bo. Ata bantu yina me longukaka, bo baka diaka bandongisila.*

**Nkunga :**

**KUWA BANDONGISILA**(Ton: He’s Got the Whole World in His Hands)

Kuwa bansongidila
Ya mbote. 3X
Bansongidila ya kinzambi.

Kuwa bansongidila
Ya mpamba-mpamba ve. 3X
Ya bantu ke songa nge.

(Yimba verset ya ntete diaka ti suka na yo.)

**II. Revision**

**Kulanda devoir ya leso me luta :**

Na mposo me luta, beto lombaka beno bakristo kuyindula kana nge vandaka kulanda Yesu na mambu yonso, sambu beno kubwa ve na mambu mosi bonso Salomo. Nani ta songa beto nki yandi monaka ? Nani ta songa beto mambu mosi ya yandi vandaka ve kulanda Nzazambi na yo, yandi me sosa ngolo ya mpa kulanda Nzambi na mambu yina ? *[Moniteur pesa ntangu fioti sambu na mwana mosi to zole kutuba kana bo zola.]* Bambuka kusala konso ntangu badevoir ya beto ke pesa. Yo ta sadisa beno nde beno kaka kuwa ndinga ya Nzambi ve, kansi beno sala yo.

**Kuyindula diaka baleso me luta :**

Beto me mona nde Ntotila Salomo zolaka Nzambi, ti yandi salaka mambu mingi ya pesaka Nzambi lukumu. Nani lenda tuba mbandu mosi ? *[Moniteur, kinga fioti sambu mwana pesa mvutu.]*

Ee, yandi tungaka nzo-Nzambi ya nene, ya ngolo, ti ya kitoko. Yandi yindulaka yo ata na ntwala kutunga nzo na yandi to banzo ya nkaka ya kimfumu. Yandi lombaka Nzambi mayele. Yandi sonikaka bingana mingi ya mayele. Mosi kele verse ya beto ya bubuyai : Bingana 1 :5 *Ata bantu ya mayele bo wa, mpidina bo yika mayele na bo. Ata bantu yina me longukaka, bo baka diaka bandongisila.*

Yandi yalaka mbote. Bantu zolaka yandi. Yandi kumaka mvwama, ti yonso vandaka makabu ya Nzambi.

Kansi yandi lemfukaka ve na mambu mosi. Nki mambu yina ? *[Moniteur, pesa bana nzila kutuba.]*

Ee, yandi lemfukaka ve na mambu ya bankento ti makwela. Yo yina, bankento na yandi bendaka yandi kusala masumu ya nkaka ya ngolo. Nki yo ?
*[Moniteur, pesa bana nzila kutuba.]* Ee, bo bendaka yandi kusamba biteki. O, mbi ya nene ! O, nsoni ! O, mawa !

Nzambi vandaka na makasi. Yandi zengaka ndola ya nki sambu na Salomo ? *[Moniteur, bana lenda vutula mvutu.]* Ee, Nzambi tubaka nde Yandi fweti katula kimfumu to kaba yo na bilumbu ya mwana na yandi.

**III. Kulonga Leso Yai na Bana**

**🡺 Kuyantika leso :**

Ntangu yai, Ntotila Salomo me fwaka. Nani me yinga yandi na kimfumu ? *[Moniteur, bana lenda tuba.]*

Ee, mwana na yandi Roboami kumaka mfumu na nima na yandi. Beto zaba dezia nki ta salama, sambu Nzambi me sila nde yo fweti salama. Beto zaba nde yonso ya Nzambi tuba, yo fweti lungisama. Beto zaba nde kimfumu fweti kabana. Yo salamaka mutindu yai :

**🕸 Leso ya Bible (Developpement) na bandambu 4 :**

**13.1 Bantu kutanaka sambu na kutula Roboami ntotila. 1 Bantotila 12 :1**

**🕮 Tangila bana :**

*1 Roboami kwendaka na… kisika ya bantu ya Israele …kutanaka sambu na kutula yandi ntotila.*

**? Yula :**

**Niveau Prescolaire—**

* Bantu kutanaka kutula nani ntotila ?
(Roboami. Mwana ya Salomo.)

**Niveau Primaire—**

* Roboami kumaka ntotila ya nki nsi ?
(Israele)

**Niveau Secondaire—**

* Keti beno bambuka bantotila tatu ya yalaka Israele na ntwal ya Roboami ?
(Na ndonga : Saule, Davidi, Salomo)

**🙒 Sala bageste :**

Bana yangalala bonso bo me kutana kutula ntotila ya mpa.

**🗣 Yimba/kina :**

Beto tula Roboami
Mfumu na beto. O ye!

**13.2 Yeroboami twadisaka bantu kulomba Roboami kukitisa kizitu ya bantu. 1 Bantotila 12 :2-5**

**🕮 Tangila bana :**

*2 Nsangu kumaka tii na Yeroboami…. Ntangu yandi waka nsangu yina…yandi kwisaka...*

*3 Bantu…ya norde, bo bingaka yandi, ebuna bo yonso kwendaka kutuba na Roboami nde :*

*4 « Tata na nge Salomo vandaka kupesa beto mpasi mingi…bisalu ya ngolo-ngolo bonso bampika. …kana nge katula beto na mpasi yai, nge kumisa luzingu na beto mbote, beto ta ndima mpi na kusadila nge mbote. »*

*5 Roboami vutulaka nde : “Beno kwenda. Beno kwisa vutuka na nima ya bilumbu tatu.”...*

**? Yula :**

**Niveau Prescolaire—**

* Bantu monaka nde Salomo me pesa bo luzingu ya mbote to ya mpasi ?
(Mpasi)

**Niveau Primaire—**

* Bo zolaka Roboami kusala nki ?
(Kukatula bo na mpasi yina, kumisa luzingu na bo mbote)

**Niveau Secondaire—**

* Nani vandaka kutwadisa bo na kubokuta na bo ?
(Yeroboami)
* Beno bambuka nki sambu na yandi ?
(Yandi vandaka muntu ya kisalu ya Salomo. Nzambi tedimisaka yandi kunwanisa Salomo.)

**🙒 Sala bageste :**

Bana sala bageste bonso bo ke lomba Mfumu kusadisa bo na mambu.

**🗣 Yimba/kina :**

Sadisa beto, mfumu. Kumisa luzingu kuluta mbote.

**13.3 Roboami buyaka conseye ya mbote ya bambuta. Yandi landaka conseye ya mpamba-mpamba ya baleki. 1 Bantotila 12 :6-15**

**🕮 Tangila bana :**

*6 Ntangu yai, Ntotila Roboami yulaka bambuta bayina vandaka ntete bakonseye ya tata na yandi Salomo nde : « Nki mvutu …mono …pesa bantu yai ? »*

*7 Bo tubilaka yandi nde : « …pesa bo mvutu ya mbote … ebuna bo mpi ta sadilaka nge mbote ntangu yonso. »*

*8 Kansi Roboami waka ve malongi yina ya bambuta pesaka yandi. Yandi kwendaka kuyula bantu na yandi mosi…nde :*

*9-11 “….Nki mono ta tuba na bantu yai…?” Bo vutulaka nde : ”Nge pesa bo mvutu yai nde : …mono ta pesa beno mpasi ya kuluta mingi diaka…. »*

*12 Bilumbu tatu lungaka, Yeroboami ti bantu yonso kwisaka kuvutuka…*

*13 Ebuna ntotila pesaka bo mvutu na makasi. Yandi bikisaka mayele yina ya bambuta songaka yandi.*

*14 Yandi vutulaka …« Kana mpasi yina ya tata na mono vandaka kupesa beno lutilaka beno, ya mono ta vanda ya kuluta….»*

*15 Mpidina ntotila Roboami buyaka na kuwila bantu ya Israele. Mfumu Nzambi muntu vandaka kusala yandi mpidina sambu na kulungisa mambu ya Yandi tubaka…*

**? Yula :**

**Niveau Prescolaire—**

* Ntotila Roboami pesaka bantu mvutu ya kiese, to ya makasi?

(Ya makasi)

**Niveau Primaire—**

* Nani pesaka Roboami conseye ya mbote ?
(Bambuta ya sadilaka tata na yandi)
* Kansi Roboami landaka conseye ya nani ?
(Bantu na yandi mosi—banduku na yandi)

**Niveau Secondaire—**

* Sambu na nki nge banza Roboami buyaka conseye ya mbote ya bambuta ?
*[Moniteur, kuwa mabanza ya bana.]* (Mbala ya nkaka ndambu lulendo. Mbala ya nkaka yandi zolaka kaka bo lemfuka na kiyeka na yand.)

**🙒 Sala bageste :**

Bana sala bonso bo kele Roboami ke vutula mvutu na makasi.

**🗣 Yimba/kina :** Nkunga ya lumbu yai

**KUWA BANDONGISILA**

Kuwa bansongidila
Ya mbote. 3X
Bansongidila ya kinzambi.

Kuwa bansongidila
Ya mpamba-mpamba ve. 3X
Ya bantu ke songa nge.

(Yimba verset ya ntete diaka ti suka na yo.)

**13.4 Yo yina, batribu mingi buyaka kimfumu ya Roboami. Kimfumu kabanaka bonso Nzambi tubaka. 1 Bantotila 12:16-20**

**🕮 Tangila bana :**

*16 Ntangu bantu monaka nde Ntotila Roboami ke zola kuwila vo ve, bo tubaka na ndinga ya ngolo nde : « Ale, katuka Davidi ti fami na yandi ! Nki ya mbote bo me sadila beto ? Bantu ya Israele, beto kwendeno ! Beto bika Roboami yandi mosi kuyala kimfumu na yandi !” Yo yina bantu ya Israele bikisaka Roboami, bo vutukaka ka bo,*

*17 ebuna Roboami bikaka kuyala kaka bantu ya Israele bayina vandaka kuzinga na ntoto ya Yuda.”….*

*19 Katuka ntangu yina tii bubu yai, bantu ya Israele ya ndambu ya norde ke zolaka ve kimfumu kuvanda na maboko ya fami ya Davidi.*

*20 Ntangu bantu ya Israele waka nde Yeroboami me kwisa kuvutuka, bo bingaka yandi na kwisa kukutana na bo, ebuna bo tulaka yandi ntotila ya Israele ya ndambu ya norde. Kaka bantu ya dikanda ya Yuda mpamba bikalaka ti fami ya Davidi.*

**? Yula :**

**Niveau Prescolaire—**

* Na nsuka, kimfumu salaka nki ? Yo kabanaka to yo fwaka ?

(Yo kabanaka.)

**Niveau Primaire—**

* Na kati ya makanda ya Israele, nki dikanda ndimaka Roboami bonso mfumu na bo ?
(Dikanda ya Yuda)

**Niveau Secondaire—**

* Ntangu yai, bamfumu me kuma zole ti bimfumu zole. Nani bamfumu ti nki bimfumu ?
(Ntotila Yeroboami na ndambu ya norde, ti Ntotila Rehoboami na Yuda. Yina vandaka na ndambu ya sude.)

**🙒 Sala bageste :**

Tula banti 12 na mesa na ntwala ya bana. Konso nti ke songa dikanda to tribu mosi ya Israele. Songa mwana kubaka nti mosi. Yai ke songa dikanda ya me landa Ntotila Roboami. Songa mwana ya nkaka kubaka yonso ya nkaka. Yai ke songa makanda ya salaka rebelio, ya me landa Yeroboami.

Songa bimfumu yai zole na carte geografika, to sonika carte mpidina na tableau to na ntoto. Songa kimfumu na norde (Yeroboami mfumu na bo), ti kimfumu na sude (Roboami mfumu na bo.)

**🗣 Yimba/kina :** Nkunga ya lumbu yai

**KUWA BANDONGISILA**

Kuwa bansongidila
Ya mbote. 3X
Bansongidila ya kinzambi.

Kuwa bansongidila
Ya mpamba-mpamba ve. 3X
Ya bantu ke songa nge.

(Yimba verset ya ntete diaka ti suka na yo.)

**>|< Kumanisa leso :**

Bana, mambu yai yonso ya mbi me kwisila Ntotila Roboami sambu yandi landaka conseye ya mpamba-mpamba, yandi buyaka conseye ya mbote. Beto keba na conseye ya beto ke landa. Beto sosa conseye ya kinzambi, ebuna beto landa yo.

**Verse ya Kubambuka :**

Bingana 1 :5 *Ata bantu ya mayele bo wa, mpidina bo yika mayele na bo. Ata bantu yina me longukaka, bo baka diaka bandongisila.*

**🖑 Devoir :**

Beno bakristo, devoir mono ke pesa beno kele kusala atasio na conseye ya nge ke landa na mposo yai.

**✞ Kubinga bana kukwisa na Yesu :**

Kana nge zaba ve mbote-mbote kana nge me yambaka Yesu Kristo, mono kele na conseye yai ya kinzambi kupesa nge : Kukinga diaka ve. Nge lenda kuma mwana ya Nzambi bubuyai. Yesu lenda lolula mbi yonso ya nge me sala. Yandi lenda kitula nge muntu ya mpa sesepi yai.

Keti nge me ndima nde yina Yesu salaka vandaka sambu na nge ? Kana nge me yamba Yandi ntete ve, sala yo bubuyai. Nge mpi lenda kuma mwana ya Nzambi.

**==NSUKA YA LESO 13**

**MONITEUR, ATASIO !**

**MUKANDA YA FWETI LANDA MUKANDA YAI : Kimfumu ya Kukabana—Bantotila ti Baprofete**

Beto na l’ASBL ‘Ministères pour Chaque Enfant’, beto me defisa nge mukanda yai. Vutula yo na Centre des Matériels na beto. Ntangu yina, nge ta vanda na kiyeka ya kudefa materiels ya mpa. Nge me ta sadisa mabundu ya nkaka ya ke kinga kusadila mukanda yai. Merci mingi.

**KULONGA MIKANDA YA HISTOIRE TI YA POESIE**

Baleso yai me katuka na mikanda ya histoire ti ya poesie. Mikanda yai kwisa na nima ya mikanda tanu ya Moize. Yai kele ntangu ya mbote kulonguka yo.

Mikanda ya Histoire ya Israele na Ntoto na Bo :
(Mikanda ya beto ke longuka na serie yai kele na **bacaractere gras.**

Yozue } Bo kota na ntoto na bo.
Bazuze
Ruti Bazuzi yala ntoto na bo.
1 Samuele
2 Samuele
1 Bantotila
**2 Bantotila Bantotila yala ntoto na bo.**
1 Bansangu
**2 Bansangu** Bambeni bebisa ntoto na bo. Esdrasi
Nehemia Bo vutuka na ntoto na bo.
Estere

Mikanda ya Poesie kele yai :
Yobi Ntangu ya Abrahami
Bankunga Davidi **Bingana
Longi Salomo
Kuluta Kitoko**

**Poesie :** Konso culture (dikanda) kele na poesie na yo, mutindu na mutindu. Poesie ya Bible kele poesie hebraique (ya Bayuda). Yo ta pesa dibanza mosi, ebuna na nima, mbala mingi nge ta mona dibanza ya ke kwenda nzila mosi ti yo. To, nge ta mona nzila ya ke songa contraire na yo.

Yo mpi lenda tuba ya mpila mosi ya bantu kele bonso muntu, to disumu mpi, bonso muntu.

**NKUNGA YA MIKANDA YA HISTOIRE TI YA POESIE :**

Mikanda ya histoire, histoire, histoire,
Mikanda ya histoire—Histoire ya Bayuda !
 Yozue, Bazuzi, ye Ruti, ti BaSamuele,
 Ye Bantotila, Basangu, ye Esdrasi
 Nehemia, ye Estere, Mfumu-Nkento
 Yai yonso kumi na zole mikanda ya histoire.

Mikanda ya poesie, poesie, poesie
Mikanda ya poesie, bankunga ya Nzambi >

 Yobi ya kangaka ntima, Bankunga ya Davidi,
 Bingana ya mayele, ‘Buna Longi ye Kitoko.
 Yai yonso mikanda tanu, mikanda ya poesie.

**KUTANGA NA MISAPI**

Bana lenda longuka mikanda na groupe ya histoire ti ya poesie. Histoire kele mikanda 12. Bo lenda tanga yo na misapi na bo. Poesie kele mikanda 5. Bo tanga yo na misapi ya diboko mosi.

**NA NTWALA, NA NIMA, NA KATI-KATI**

Kana bo me longuka yonso, moniteur tuba zina ya mukanda mosi. Bo tuba mukanda na ntwala na yo ti na nima na yo. To, moniteur tuba (par exemple): Ruti. Bo tuba nde “Ruti kele na kati-kati ya Bazuze ti 1 Samuele.